amanoisuno/poet huggingface dataset:
俞蓀墅示以雜興四首乃用危驪塘所次唐子西韻因次韻  其二 陳著
羨君培早學，人十己千之。燕雀誰知我，蛟龍自有時。文場魁衆後，計幕主相知。天地如長泰，功名何可涯。
俞蓀墅示以雜興四首乃用危驪塘所次唐子西韻因次韻  其三 陳著
乾坤今似許，焮禍自非材。危活矛頭米，驚愁笛裏梅。世方淫佛老，誰肯問參囘。太息復太息，吾徒何以哉。
俞蓀墅示以雜興四首乃用危驪塘所次唐子西韻因次韻  其四 陳著
人生無足處，知足是良方。自種蓀成墅，時同雲出鄉。江湖殘夢杳，山谷本心長。回首門前事，風潮戰石塘。
俞蓀墅示以雜興四首乃用危驪塘所次唐子西韻因次韻  其五 陳著
平平聊送目，咄咄不書空。靜見蝸爭國，窮知馬福翁。逢人無眼白，耐是得顔紅。如此閒光景，何須到弱蓬。
俞蓀墅示以雜興四首乃用危驪塘所次唐子西韻因次韻  其六 陳著
學得無名氏，遊於何有鄉。熟眠勝醉酒，清慮當焚香。富有書連架，貧無盜伏梁。只應詩社友，時節到門牆。
俞蓀墅示以雜興四首乃用危驪塘所次唐子西韻因次韻  其七 陳著
世運空更禪，人情任覆翻。浮榮歸墮甑，真味寄汙尊。見客不問事，學農時踏邨。興公舊遊處，長嘯一招魂。
俞蓀墅示以雜興四首乃用危驪塘所次唐子西韻因次韻  其八 陳著
我才雖不武，縱靶洛陽橋。本是士行志，非因貧折腰。天風吹劫火，國事付回潮。待盡山深處，汗顔猨鶴邀。
俞蓀墅示以雜興四首乃用危驪塘所次唐子西韻因次韻  其九 陳著
道路塵方暗，田園事豈差。營巢難老鶴，謀啄拙饑鴉。時有詩題壁，多因病在家。學仙非骨相，枉是住丹霞。
俞蓀墅示以雜興四首乃用危驪塘所次唐子西韻因次韻  其一○ 陳著
詩卷勞相寄，吟高欲和難。澹情如水接，秀句共霞餐。妄奏蛙聲樂，叨盟馬血盤。豈能無牴觸，一笑幸吾寬。
次韻史芝崖 陳著
浮生真夢幻，看破已頻頻。花柳春心古，乾坤世事新。爭芳多煖處，感舊獨幽人。寶重復珍重，清風明月身。
次韻石秀叔 陳著
揮手世閒塵，忘言晉與秦。溪山能住客，風雨始知人。澹澹秋光趣，悠悠野鶴身。相聞願相見，倦脚走雙輪。
次韻齡叟見寄 陳著
方外好交情，詩筒出醉屏。清能濯驕暑，光欲掩常星。自愧薄榆景，有生真草亭。多年祇多感，岌岌舊門庭。
崇福寺大用堂乃魏文節祠舊有半牀雲一窗月在兩掖取舒嬾堂詩中語也主僧澤南洲撤兩掖尊大用堂而新之魏東齋有詩因次韻 陳著
魯公香火寺，便道幾經行。樹老存高節，碑全見太平。浮雲從變化，古月自分明。頼有文孫在，毋忘大用名。
謝趙菊泉來會於范曉邨家 陳著
虎林唐姥嶺，牛淖范公亭。不是義高古，誰能行戴星。開尊春酒赤，對榻夜鐙青。說到閒關處，令人心有銘。
用前韻呈曉邨 陳著
溪山兩相望，只隔五長亭。一見坐聯日，高談氣拂星。好賓知絡秀，兼僕困樵青。此會受多益，歸途杖可銘。
雨中留范曉邨家 陳著
年來常閉戶，一動自知非。坐雨詩消悶，思家夢當歸。山林容自拙，道路目孤飛。便整回頭步，西園筍薤肥。
到永固寺訪曹約齋 陳著
本是塵埃客，夤緣到上方。茶嘗新雨味，酒吸綠陰香。半日清風古，百年佳話長。悠悠一俯仰，我欲憩斜陽。
用前韻送酒與約齋 陳著
人生以類合，圓木不投方。家話太平舊，山盟晚節香。百罹心易足，一醉味何長。但得靜中樂，邨邨皆洛陽。
到浄慈展墓次韻吳棣窗 陳著
有客肯尋僧，新吟漬剡藤。交情自秋月，浮世看春冰。猶顧慈雲榻，相期元夜鐙。我來當付約，樓上看陳登。
再用前韻謝吳竹修 陳著
禿髠歸陽羨，仙髯卧古藤。前賢成昨夢，後輩嗣誰鐙。傾蓋欣如故，吟壇得共登。春風吹相聚，聊此寄韋冰。
答吳棣窗 陳著
來訪在家僧，連牀坐夜鐙。狂談拋玉麈，劇飲渴黄藤。一見皆風月，相投不炭冰。何當長作伴，山水足臨登。
與齡叟 陳著
幾年西崦寺，門蘚路交藤。龍象開禪席，鐘魚張法鐙。領徒耕趁雨，對客句裁冰。我亦相忘者，慈雲得屢登。
醉書永固方丈示東隠 陳著
西麓與東峯，前緣得二翁。雅心千古上，慈汁一尊同。猛省塵埃夢，飽參松竹風。黄綺在何處，我欲問冥鴻。
用前韻答齡叟見寄 陳著
草堂存老我，茅屋著而翁。門戶兩家異，溪山一趣同。夜鑪榾柮火，春閣杏花風。何惜盟吟社，浮塵付過鴻。
題晚照樓 陳著
乳峰天下景，清景此尤多。簷影夕陽樹，簾香新水荷。虛通雲入室，平送鶴歸窠。高坐清凉境，人閒自沸鍋。
呈雪竇僧野翁 陳著
雨屋又留連，回頭七載前。同遊半黄土，百感兩霜顛。睡醒茶爲祟，吟清山結緣。他年北窗下，誰復對牀眠。
丹山主者恭雪航年七十餘清苦善吟八句以似 陳著
本是住林深，浮雲載出林。蹣跚多病脚，邂逅十年心。破鼓饑甘飯，殘鐙老醒吟。我來相訪外，梅竹是知音。
丹山酒邊 陳著
衰老受晴光，相携到上方。意濃忘酒薄，話美奪塵忙。天竹靜逾媚，溪梅初有香。危時正多事，半日太平鄉。
次弟觀二首呈雪航  其一 陳著
流俗方瀾倒，禪心自鐵頑。人於詩信老，天與病全閒。拄杖溪山曲，移尊雪月閒。相逢多拙句，爲我細修刪。
次弟觀二首呈雪航  其二 陳著
如今事如許，我得强癡頑。避世貧爲福，信天忙亦閒。乾坤孤注外，風月兩顰閒。賸有遊山記，從他野筆刪。
遊慈雲二首  其一 陳著
今夕是何夕，相携踏雪乾。弟兄清濁酒，僧俗素葷盤。邂逅半年事，笑談終日歡。欲歸歸未得，戀月靠闌干。
遊慈雲二首  其二 陳著
有分醉慈雲，相留氣味真。榧香千丈雪，筍雋萬年春。此會不多見，如今能幾人。胡爲弗回首，三笑亦風塵。
與單君範坐凝光亭 陳著
危世見交情，相逢坐小亭。平看二麥秀，虛受萬山青。往事酒俱醉，可人詩自醒。悠悠一俯仰，白鳥入冥冥。
次韻趙菊泉 陳著
世衰人物眇，猶見得閒平。劫火詩書脈，春風杖履盟。霏霏木屑話，淡淡菜羹情。相對青鐙下，平生心事明。
次韻黄長孺別陳子得 陳著
兩閒何納納，長夜正漫漫。感舊心猶熱，逢春眼自寒。人情伐木宋，世變幻花韓。寂寞衡茅下，從他作拙看。
題東堂竹 陳著
種來三世遠，一片綠猗猗。節直清自見，心虛高不知。甯求千畝富，足與七賢期。要得龍孫茂，封培無已時。
次韻弟觀田蠶即事 陳著
詩禮雖傳世，農桑不離門。梅天繅雪屋，秧雨種雲邨。衣帛知先老，含飴擬弄孫。願言同井樂，無怨亦無恩。
長孺以新生子求名命曰相兒 陳著
有女諧良偶，承宗在嫡兒。館甥纔匝歲，宅相果如期。脈發慈溪正，胞成江夏奇。咳名應會得，乳口見嘔咿。
次韻竺梅潭老境 陳著
浮生年復年，安處即神仙。子壯閒專日，家和笑答天。軟炊脂白米，甜釀雪清泉。蔗境有餘味，吟情真造玄。
喜見單君範八句 陳著
世衰交道薄，相好獨金蘭。見面驚雙瘦，知心話百難。老饕葱本煖，清坐杏花寒。明日休輕別，流年水赴灘。
靈濟菴主僧泉蒙山招飲偶成 陳著
水面巧安排，軒窗爽豁哉。橋關江氣定，門約市聲開。遠景天相送，清風客自來。夜牀凉睡足，有夢到蓬萊。
留范景山家聞夜警有作 陳著
鐙窗坐無寐，吾亦自憐吾。活在虎狼窟，老猶風雨途。世情多短氣，心事一長吁。幸有秋成好，仍聞夜警呼。
雨留景山家 陳著
桂後菊花前，相逢夢覺然。閒心時外話，親意雨中眠。投老會難必，臨行留更堅。西風亦解事，未肯放晴天。
晴歸 陳著
兒造弄晴曦，安排老我歸。江收閒水退，山戴斷雲飛。晚色明官路，清寒攪客衣。行行到嵩曲，猶可及斜暉。
范公亭歸途 陳著
客窗連日雨，晨發趁晴光。禿鬢去秋老，倦心愁路長。終須山坐靜，有感水流忙。更有難言處，乾坤事渺茫。
白珽寄詩次韻見意 陳著
江干風雨別，君住我來回。兩地夢相覓，十年書一來。字參老未到，詩放晚唐開。直要吟成史，掃清塵世埃。
用梅山別諸賢韻 陳著
世變事難必，天倫愛自深。醉醒皆外物，甘苦共初心。倦翼山招返，寒林風爲吟。何當長聚首，衰境況侵尋。
齡叟醉我以鼓笛之筵八句見意 陳著
樓閣倚晴天，知心得老禪。風光百年事，民命數家煙。鐙火猶嬉鼓，山林有醉筵。殘生聊爾耳，休話到兵前。
次韻吳竹修發慈雲 陳著
入山知幾約，手墨未曾乾。危世一遊重，清交百念寒。吟成佳句易，說到太平難。終夜飲不醉，何從得睡鼾。
靈濟菴會高麗僧全息菴八句遺之 陳著
生其箕子國，來拜觀音山。迢迢萬里外，了了一見閒。風波任浩蕩，雲月自往還。莫怪圖三笑，我非元亮班。
書於靈濟方丈 陳著
信步領兒行，又來天盡堂。老衰憑酒健，春好得詩香。花柳年年事，江山處處鄉。拍闌一相笑，白鳥入微茫。
酒邊呈鄭耐軒 陳著
行行曲曲廊，迤邐入書房。多客坐氈煖，百花吟几香。人閒正桃李，屋角自蔬桑。信是閒中好，相忘古話長。
靈溪房偶成 陳著
隨雲入寶坊，寄憩正師房。醉枕老易醒，閒窗春亦忙。暄風□花氣，好客带詩香。信美難久住，我家山水鄉。
翌日風雨再用韻 陳著
初心驥伏坊，活計蟻營房。家與水雲遠，春方風月忙。僧窗熟處穩，兒信狎來香。去住底須問，悠悠何有鄉。
遲留又用韻 陳著
宿留不覺久，非因戀竹房。山林遲老死，萍梗急貧忙。走俗形幾穢，還家夢亦香。未能憑古語，安處是吾鄉。
黄虛谷以唐體五言一首來別次韻餞其歸 陳著
我欲話時窮，非翁誰與從。老來有兩健，春到得相逢。潮水明朝櫓，雲山後夜鐘。相思無盡處，樽酒幾時重。
次韻天台陳榆收 陳著
世態自浮輕，猶存冷處盟。功名隨泡影，道義要權衡。打破片雲隔，來分半日清。且須謀隠事，未問把天擎。
似史和甫傳清 陳著
翩翩鶴往還，高眼看塵寰。家世崔盧上，風流晉宋閒。開門種桃李，落筆動江山。勳業時來做，青春贏得閒。
用長兒韻謝黄長孺酒 陳著
薄俗方沈溺，親情自酌斟。雨聲書屋冷，春意酒杯深。危世不多話，醉中時一吟。明年如老健，此會得重尋。
次韻虛谷和長兒奉別 陳著
有便勤相問，何時得近依。詩搜腸藿瘦，字爲眼花肥。雲遠心猶遠，春歸人未歸。羨君牢閉戶，珍重白山衣。
雨中旅懷呈鄭耐軒 陳著
日日約歸舟，誰知雨又留。滿城爲海市，數步有蓬洲。濕夢風難送，急心天與仇。今朝好晴色，著履可來不。
又自用韻 陳著
泛泛一風舟，誰與管去留。兒翁忘市井，女友隔河洲。聊爾詩還債，從他笑有仇。山林原自好，明日得歸不。
城歸憩吳竹修家一詩寫懷 陳著
去時桃未蕊，歸見石榴花。白首鐙前酒，青山夢裏家。鵑聲心路梗，蚊毒面皮麻。勞苦書生事，堪嗟老未涯。
留西山 陳著
西崦已非舊，菴居猶自妍。樹頭擎月直，山腹轉風圓。閒坐忙塵外，清談濁酒邊。悠悠一俯仰，今日是何年。
次韻齡叟招石秀叔 陳著
久知難久別，飛約到柴門。喚起雨窗困，踏開嵐徑昏。世情忙外看，交道淡中存。何日巳公屋，新詩得共論。
齡叟以詩來壽余次韻以復 陳著
彼美慈雲叟，相存馬少游。槐淘參玉版，藻句粲銀鉤。外友更誰在，前緣曾共修。從今各珍重，萬事等虛舟。
宿洞真觀呈盧竹溪 陳著
傍家新築好，儒道不相妨。松火客牀夢，梅花詩屋香。欲盟六逸醉，始託四明狂。高視黄塵表，翛然何有鄉。
樊伯推守歲有詩因次韻以自寫 陳著
盤花明日頌，草草數杯先。醉以客呼夜，老嫌人問年。那知新換歲，得似舊安眠。浮世自多事，春風無棄憐。
似永固主僧惠福 陳著
偶來乘暇隙，又過古禪林。白日鐘魚外，清風竹樹陰。無言自有趣，得句亦何心。相見不相問，老僧知我深。
與內姪汪景淵西窗小酌 陳著
窗下綢繆處，尊中感愴初。難危親話重，修阻見時疏。老別堪三載，交談勝百書。溪山已非昔，爾後更何如。
次韻梅山弟見懷 陳著
自笑緣何事，老來還客中。唱花悲杜牧，隠杵愧梁鴻。頗憶良眉白，相歡醉面紅。如今各成別，方信坐天窮。
謝王景之用前韻見寄 陳著
詩卷舞西風，翩然入眼中。健回追電馬，清落唳霜鴻。遺我寶吳縞，逢人稱相紅。但存山上果，誰道剝爲窮。
遊浄慈道中 陳著
衰年少出門，信步過冬暄。黄葉問梅路，青煙芟麥邨。危時一自適，造物萬相□。試與松風約，尚堪來幾番。
登慈雲閣 陳著
徜徉古梵宮，如坐畫圖中。峯礙半山日，閣來三面風。靜觀知物變，老話入僧空。莫訝攙門戶，吾今已禿翁。
次韻內姪竺稷并示諸兒 陳著
春首還相見，吾懷白與兄。江湖關老夢，山野避新行。危慮船迎浪，殘生漏送更。東風溪上路，欲別若爲情。
避難西坑用瀹韻 陳著
頭禿鬢蕭蕭，誰知生轉勞。危心貪避遠，老脚失低高。薄採義山蕨，難逢仙徑桃。如何是歸日，世事正囂囂。
丙子丁丑年避難南山之西坑今春投北山兩雪竇閒其地名適與前同因記以八句 陳著
西坑曾避難，今又一西坑。十有四年夢，兩番多事驚。天乎存老息，地亦定前名。何動不關命，怡然心氣平。
次弟觀似單君範 陳著
可人忽相訪，恰恰應鐙花。古話達時樣，霜毛感歲華。雨中書枕榻，山下菜羹家。一笑君聽取，歸期待白鴉。
即事 陳著
出門問春事，猶在可疑閒。雲弄欲晴日，風堅曾雪山。千林芳信遠，百鳥好聲慳。要識天珍重，時光漸漸還。
元夕風雨 陳著
明日又元日，邨祠一鬨人。溪山渾是雨，鐙火若爲春。忍見饑成鬼，癡將飽望神。誰知生意處，官好自憂民。
醉中示梅山弟 陳著
浮生無足處，樂事有誰真。風雨少晴日，弟兄能幾人。清談流俗外，薄醉小窗春。栩栩投牀夢，方知造物仁。
即事 陳著
新正已强半，連陰凝不開。雨聲嚴似雪，春色瘦於梅。老不問花事，病猶須酒杯。東風自時樣，於我亦悠哉。
過梅山弟家 陳著
好景在西林，晴邊取次尋。路融山脈水，屋戴樹毛陰。動脚影爲僕，舉頭天見心。清風知酒病，吹我兩衣襟。
脾疼大作 陳著
頭童面菜色，七十八年閒。聊把吟移病，何曾笑答閒。老妻愁日計，弱子怯時艱。此意有誰會，門前溪與山。
齡叟招飲醉中 陳著
一笠出雲深，因緣坐到今。寺窮僧自飯，山古樹方林。借酒看人醉，燒香駐客吟。相携不覺笑，門外少知心。
二月十日送女清出適還次韻弟觀代主留客 陳著
弟胡爲自專，宴客數朝連。敢越庖中俎，甘安肋上拳。滿腔虛醉飽，一段惡姻緣。事過姑休問，風流記剡川。
次韻黄長孺 陳著
山谷忽精神，一番桃李新。杯盤留話處，鐙火苟安人。老去刻爲歲，醉來寒亦春。催歸莫閒管，此處豈天津。
送張子喬之杭 陳著
文旆舞翩翩，西征興浩然。樹香三井路，花影六橋船。酒貴難爲醉，詩清易得傳。丈夫須衣錦，寶重黑頭年。
似天甯寺僧仁澤 陳著
禪窗小有天，一見喜跫然。壁畫詩爲重，簷花菜共妍。而翁十暑別，於我百年緣。此日相逢此，勝如三笑傳。
答天甯寺僧宗芑用前韻來見 陳著
佳月好風天，詩來眼豁然。定心生古韻，淡態洗春妍。一面總如舊，五言相結緣。尚能茅屋下，賸把巳公傳。
深兒歸自杭梅山弟有詩因次韻 陳著
兒歸喜欲泣，難說與他人。老眼無湖海，初心有鬼神。行將八十歲，別可又三春。自信天堪靠，甯教做獨民。
新正過沙堤 陳著
朝雨黄鸝靜，春風暗蕊低。極知來令節，未肯踏深泥。狼藉桃無語，侵尋草滿蹊。還聞騎馬客，躑躅向沙堤。
至直學士院樊伯撝家 陳著
遠樹晴堪數，孤雲暝欲遮。自憐江海迹，能到友生家。落日明江色，輕風動麥花。相看吾鬢白，不必問年華。
次韻答樊伯撝 陳著
直以傭爲業，何妨睡作魔。吟詩終日少，飲酒一生多。坐久頭鳴籟，行遲脚有鵝。林居三十載，一室小維摩。
似仁澤宗芑 陳著
來訪寄窗師，新田雨茗期。凉生開酒量，香妙醒詩脾。半日舊來話，古心他更誰。要知夢非夢，試問兩相知。
答前人用前韻來謝 陳著
莊老是堪師，浮生何日期。空將書拄腹，安得藥封脾。年事老如我，歲寒交有誰。偶然歸不去，又被若人知。
與天甯寺主僧雲岫對坐偶成 陳著
瀟瀟風雨裏，得得又開門。兩榻蕙蘭壁，半檐花竹邨。鳴蛙藏綠暗，歸翼带黄昏。此景少人會，相看付不言。
寄慈溪赭山寺主僧如岳 陳著
薄俗久淪胥，交心獨抱初。孤岑千嶂外，兩載幾行書。歲晚梅花瘦，江空雁影疏。相逢不相見，近況定何如。
次韻達觀弟送法椿長老入杭 陳著
與師交際狎，弟後我居前。久憩上方閣，忽登西浙船。翩然如過鶴，聽不到啼鵑。心契無千里，詩盟終有緣。
次韻天甯僧宗芑見寄 陳著
新詩忽相問，知我有如君。陶令早還里，少游終守墳。犂鋤聊自課，筆硯未全焚。時放出門步，仰天看過雲。
到白水有感 陳著
吾氣已衰颯，茲行增慘悽。近山雲易雨，積水路如溪。寒食紙錢樹，舊遊莎草畦。頹牆獨立久，百感付鵑啼。
見童志道舊居已非有感 陳著
人亡屋亦非，世事已堪悲。遺樹老於我，故山春爲誰。論文歸一夢，閉眼立多時。默默無言處，東風知不知。
次韻仁澤僧來見 陳著
嵩溪修竹下，一榻坐幽深。時異交遊少，年衰百病侵。生涯成鳥啄，邨景付猨吟。惟有相從夢，時時到梵林。
次韻張子喬來見 陳著
人生自多事，本是一蘧廬。忽忽夢柯外，纍纍炊劍餘。清吟投病枕，細讀當醫書。此去更何日，相過話索居。
日峰菴 陳著
便道得幽尋，清風引入深。菴依山石脚，僧說老巖心。到處鬼無墓，此山松獨林。人生竟何事，搔首立青陰。
寄婺州石君瑞料院 陳著
靈光猶巋然，別久忽書傳。風雨各閉戶，山林多謝天。眼花千里外，心事十年前。獨爲兒曹喜，通家契有緣。
同離孫童蒙遊浄慈 陳著
三月第三日，又來遊梵林。醉言驚俗耳，貧趣契僧心。犬吠落紅外，鳥啼空翠陰。一年最佳處，分付老齡吟。
次韻胡甥幼文留別 陳著
壻車俄見過，喜氣動庭莎。別久一來重，病餘相問多。親情忘淡薄，歸興及清和。山路須囘首，長松有翠蘿。
送春酒邊 陳著
今朝天氣新，聚首見情真。園木相看古，池魚亦詠春。山林如此酒，宇宙幾何人。堪笑塵埃世，興懷石季倫。
余自邑歸唐溪袁仲素兄弟拉歸宿次日苦留連偶病以八句辭 陳著
家世厭風波，來居空翠窩。山深秋意早，溪近夜聲多。似夢忽到此，欲留如病何。眼前渾是趣，未得細吟哦。
到梅山次韻弟茝  其一 陳著
山家見禿翁，歡笑走兒童。坡竹勢飛動，楚蘭香暗通。盍分半席地，相扇一瓢風。世事非吾分，何妨詩自雄。
到梅山次韻弟茝  其二 陳著
相對兩衰翁，此心無復童。幸叨無事坐，貧欠有錢通。菜粥琴書畫，梅花雪月風。黄塵在門外，勞隠是英雄。
梅山醉後過丹山 陳著
醉揖梅花塢，意行來佛廬。相看如夜夢，一別又年餘。話到供無粥，笑言園有蔬。杯茶出山去，拍手謝鐘魚。
次前韻示弟茝 陳著
梅老竹疏疏，先人有敝廬。偷生俄八十，課子尚三餘。脚軟安憑杖，牙衰爛煮蔬。天猶嫌過分，時復病河魚。
次韻王得淦長至 陳著
二十四節氣，來自混元前。老息他無分，新陽例有緣。從教寒又暑，慣得海爲田。此理須看破，何妨日當年。
正月二十四日到梅山二首  其一 陳著
困來禁不住，一動亦悠然。家事青山外，春心白髮前。逢人相問歲，爲客又開年。得醉梅花下，何妨就石眠。
正月二十四日到梅山二首  其二 陳著
梅花草屋邊，好景得天然。夢境閒爲上，歸途倦莫前。無情推醉石，有分是流年。已約重來日，白雲留醉眠。
正月晦日與弟觀對酌 陳著
聚散等風沙，相知要當家。弟兄窗下酒，世俗眼前花。隠去方爲福，貧驅未有涯。明朝吉凶事，分付與昏鴉。
四月三日與家人小酌轉官毬花因成八句略爲花吐氣也 陳著
紅芳銷歇後，天質最分明。剪襯青雲薄，團成白雪輕。官途榮進取，時樣妄推評。本色相看處，幽窗不世情。
次韻雪竇主同少野見寄 陳著
誰肯寄衰翁，當年應夢熊。知心厪惠遠，載酒壽揚雄。古道今猶在，清交老更豐。和詩不盡意，極目萬山中。
次韻洛陽秦慶父贄見 陳著
洛中人物好，磊磊實過名。和氣春浮動，新詩玉琢成。相逢交義重，一笑世情輕。問到牡丹外，淒然百感生。
示王侑翁二首  其一 陳著
垂髫已解吟，髣髴學何陰。暗動梅窗喜，遥傳桂種心。染聲毋市井，近拙要山林。耄矣不成句，中閒意自深。
示王侑翁二首  其二 陳著
碩果生機在，從他剝五陰。南山四時面，殘屋百年心。家薄有書種，客多成笑林。要閒元自老，不在卜居深。
到西山懷趙景文似諸孤 陳著
山屋著孤嫠，采薇人更誰。寒鐙長夜影，春帖去年詩。後死祇多感，獨來能幾時。願言相勸學，西席佇賢師。
次韻林芳叔夜雨立春二首  其一 陳著
今春第一雨，颯颯打窗紗。莫怪妨鐙節，惟憂釀雪花。報晴俄喜鵲，吠早底嫌蛙。不自知年耄，隨人樂歲華。
次韻林芳叔夜雨立春二首  其二 陳著
官府年頭事，山中知未知。更新夏正朔，依舊漢威儀。病脚春扶起，歸心雨壓遲。東家未吾厭，飽飯細論詩。
次韻林國器元夕 陳著
世情多異好，幻出滿城星。塵市月無色，醉鄉風亦腥。從他兒戲哄，輸我客眠醒。老耳虛鳴處，笙歌足自聽。
次韻樊伯撝見貺 陳著
自笑我何如，叨年八十餘。戶門覺老病，梅竹護窮居。拙計信天鳥，殘生減水魚。時將一字命，仰卧向空書。
次韻王得淦和兒泌西山所作二首  其一 陳著
門徑不爲深，溪山巧带襟。老來無過計，貧極見初心。兒漫煮饑字，甥能賡醉吟。不羞狂脫帽，無髮可勝簪。
次韻王得淦和兒泌西山所作二首  其二 陳著
親戚要綢繆，其來遠有由。溪山行可到，歲月去難留。休問酒無有，但將詩應酬。春光是堪處，不是少年遊。
次韻王監叔二首  其一 陳著
青山綠水鄉，竹裏喜還堂。犬竇可曾警，雀羅何用張。苦詩誰是甫，問字我非揚。有感飛霞佩，相從老不忘。
次韻王監叔二首  其二 陳著
古道在山林，還從冷處尋。醉時詩落紙，夢裏鶴隨琴。歲月悠悠外，乾坤浩浩心。何妨且留住，風雨是知音。
四月五日後圃酴醿芍藥侍郎三花盛開醉中成三詠  其一 陳著
酴醿忽盡花，春與夏交加。頃刻當千日，風流能幾家。香叢迷粉蝶，曲蔓走青蛇。火急要清賞，可人歸未邪。
四月五日後圃酴醿芍藥侍郎三花盛開醉中成三詠  其二 陳著
芍藥又將開，那堪夜雨催。密鋪萱草襯，巧傍牡丹栽。省砌休思著，揚州曾看來。芳菲概如許，俯仰亦悠哉。
四月五日後圃酴醿芍藥侍郎三花盛開醉中成三詠  其三 陳著
芍藥圃中央，有花名侍郎。叢叢嬌翠羽，朵朵淡紅妝。鳳閣樣如夢，雞冠班自行。何如付一醉，歲歲有春光。
次韻孫與之見寄 陳著
江山百里餘，相得肯相疏。寄雁苦無便，遺魚俄有書。心能謙以下，義得兌之初。耐久難忘處，我將銘陋居。
次韻泌雨後 陳著
秋來苦淫雨，轉見我衰殘。餘息朝陽露，危生風浪灘。病深多夢藥，凉早入披禪。萬事有天在，隨時且放寬。
送嚴心傳鄞縣學教任滿 陳著
賢哉昔魯山，心地出芝蘭。不負義方教，相傳本色官。三年脚根正，萬里路頭寬。須信功名事，要教人耐看。
次韻東平趙孟益遊北山寺 陳著
瀟灑一僧關，錢家古墓山。雲多迷早晚，溪闊限忙閒。齋鼓青龍麓，漁歌白鷺灣。欲吟吟不盡，巖溜自潺潺。
次韻遊南山寺 陳著
紫蓋矗天開，更無山並來。脚飛雲外去，眼到海東囘。長嘯落林葉，新題淋壁苔。茲遊亦奇絕，休惜醉徘徊。
次王得淦韻 陳著
浴出矮檐陰，披襟小雨侵。坐凉三鼓漏，和夢一鐙吟。自分死中活，誰知升與沈。明朝書局事，奔走豈初心。
遊北苑寺似主僧漢仲章 陳著
隨人入寶坊，一坐到斜陽。僧老話多古，春來山自香。放吟聊走筆，乘興不論觴。今日是何日，悠然何有鄉。
謝前人 陳著
意行非夙盟，一見眼雙青。款接生如熟，高談醉易醒。夜牀清老夢，晨粥洗餘腥。須踐楊梅約，重來水月亭。
送邑宰丁溉解任置酒取別因賦示 陳著
古道轉悠悠，送君那值秋。惡懷醒似醉，苦語去難留。鐙雨今宵酒，帆風明日舟。從今夢相見，老眼在心頭。
送蘇松軒路教解任 陳著
三載多材地，一團和氣鄉。蛙池疏道脈，蓬島矗文芒。明日歸舟穩，春風驛路長。詞林是氈舊，此去足翱翔。
到西峰寺見弟蒙所與僧屋詩因次韻 陳著
檄便入雲山，相逢話晚年。慣吟茅屋下，時打葛藤前。應世未圓覺，無人識聖顛。滔滔兒女境，猶抱穎師弦。
到香山寺似僧能子良 陳著
當年真應老，坐斷此名邱。交障鎖山定，曲溪依路流。聳肩擎佛迹，分脚踏龍頭。形勝不可盡，平生償一遊。
似雪竇西麓菴僧昂蒙純 陳著
□□□□□，□□□□□。詩話半窗日，禪機萬竹風。悠然相契處，付與不言中。長揖出門去，水流雲外空。
次韻洞真道士盧致遠 陳著
虹橋關福地，門外任風濤。襟带金鐘秀，根基鐵柱牢。安心培大棗，辦手摘蟠桃。坐鎮江山穩，新題立石高。
似法椿齡叟 陳著
人生契合處，信是宿因緣。坐到無言外，參成有佛前。好山非昨日，啼鳥又今年。带得醉歸去，醒時風滿天。
次韻東皋寺主僧知恭見寄 陳著
平地起叢林，工夫歲月深。百吟三教髓，一飯十方心。慣聽人傳說，閒將夢去尋。書來足自慰，亦是老知音。
次韻弟觀留慈雲 陳著
相携入翠林，聊爾豁塵襟。恃熟出家話，得閒生梵心。凉多却扇坐，困倦把詩吟。試問虎溪上，多情如此深。
萬壽寺主僧圓鑑留酒醉中 陳著
人世一漚浮，時光如瞬流。相違十年久，偶見兩心稠。法嗣驚初意，香厨出異羞。那知年到此，不枉少遲留。
聞樊桂卿初歸自鏡湖寄之 陳著
短世淵明醉，長愁子美歌。高情誰復爾，久別公如何。淡月初出浦，好風來颺蓑。買田滄海上，耕亦不須多。
次韻留友直道士來訪 陳著
九六盪摩中，幾人閒處同。浮生絲傀儡，後計石婆翁。事事休休過，時時咄咄空。何如仙羽健，來往傲方蓬。
遊鹿頂山 陳著
茲菴擅佳境，一到願方償。鐘鼓江湖笠，琴棋水竹房。相逢多故舊，小憩得清凉。自笑因緣淺，又催行路忙。
次韻僧仁澤  其一 陳著
來詩自有師，心與晚唐期。開我正牆面，喜於聞樂脾。山林人似許，風月事還誰。不用盟爲社，從今是故知。
次韻僧仁澤  其二 陳著
灑灑忘家客，相逢若有期。茶腴參道味，詩瘦出饑脾。避俗無新計，談空更阿誰。吾言太浪蕩，休遣世人知。
次韻僧仁澤  其三 陳著
來遊大梵天，邂逅興悠然。一見新猶故，相忘醜亦妍。藕花詩有句，蓮社我無緣。不必參禪話，詩鐙自可傳。
樊學士送菊次韻答之 陳著
黄菊有名花，淵明無酒官。酒多人自醉，花好月同看。老未厭人世，天教共歲寒。未應携不去，高步蓬萊山。
次韻孫古巖冬景 陳著
臘天風景最無常，兒造顛狂亦有方。將放雪飛連夜雨，欲留晴住一朝霜。城頭柳色吟邊動，山曲梅花夢裏香。身在黄塵三尺外，靜中無日不春光。
次韻單景山酴醿 陳著
東風先遣百花開，坐後妝梳殢鏡臺。雪豔慣逢風落絮，雲香不到雨成梅。下交芍藥當階發，高伴金沙上架來。珍重美人收拾去，春衣芬馥雅持杯。
浦城外界梨嶺西水碓頭阻雪三日 陳著
小小籃輿出遠林，南來長苦路崎嶔。一千里外鄉山杳，十二月中風雪深。清夜到家惟有夢，少年觸事易酸心。須知行止元非我，陰六陽三古到今。
定海 陳著
一夜南風便葉舟，天教償我定川遊。兩崖踞海潮吞脚，萬石封堤水掉頭。家家活計魚蝦市，處處歡聲鼓笛樓。不用丹青狀風景，逢人且說小杭州。
宿靈石方丈 陳著
偶因塵隙遊靈石，不覺夷猶到夜深。坐對半窗山月影，參成一片白雲心。寒螿著露更相調，老葉無風也自吟。分得僧牀伴僧夢，夢闌詩料滿山林。
謝童志道書 陳著
相逢一歲一開懷，不奈怱怱兩望賒。緘口已生愁裏棘，共鐙空結夢中花。芳林丹桂君須折，厄閏黄楊我自嗟。猶喜鄮峯雲一葉，故教風裏到天涯。
夢中得詩二句王景雲聞之擬成八句來因次韻 陳著
浮生誰不愛名成，未到頭時未是名。不意事多人易老，知音者少路難行。清閒信是終身福，得失須教一念輕。林下有家歸有日，離騷聲裏聽猨聲。
回家 陳著
爲嫌客悶轉還鄉，到得還鄉夢轉長。密友會疏心欲折，貧家事富擔難當。秋山有態忻新雨，風葉無名怨夕陽。此景勸君評洎取，免教詩社報淒涼。
張氏館中早作 陳著
小窗一榻清於水，親戚相看話久暌。困带詩情投角枕，夢隨梅伴策霜藜。鄰家落杵催樵爨，山寺分鐘撼竹棲。犯冷披衣捲簾立，小丹山在翠樓西。
病起 陳著
西風喚起眼中仙，竹榻饒涼不愛眠。數樹秋聲窗著雨，一簾山影屋浮煙。案頭古帖無完紙，壁上焦琴不具絃。小摘畦蔬炊脫粟，與妻閒話孟光賢。
次前韻謝月窗兄見和 陳著
人得清閒便是仙，秋光堪畫欠龍眠。瀉檐纔歇催詩雨，入戶驚飛落紙煙。句與杜陵同中律，世無鍾子莫知絃。籟鳴機動聊相友，捧硯猶强武士賢。
次韻竹窗兄委順齋 陳著
知君委順是心銘，揭以名齋豈浪名。夜兔晨烏真似夢，秋蟲春鳥不關情。人生未死終歸困，天道從來不益盈。我亦當今知命者，請於此處話平生。
竹窗兄因貓捕雞日囚夜縱有詩自憐因次韻 陳著
坎止流行不在人，人生只合任天真。無聊句踐能興越，垂死范雎終相秦。病足不妨登上衮，顰眉休復效東鄰。竹窗悟得窮通理，雖致狸奴許自新。
孟春書懷 陳著
老健羲娥不住車，東君依樣做年華。十來日雨洗梅萼，一半春風歸杏花。醉裏出門忘故我，閒心到處是吾家。臨溪忽悟前程事，流水方生未到涯。
趙氏樓偶成 陳著
過耳南宮捷奏鈴，功名宿夢頓呼醒。清風席上龜占古，細雨樓頭鵲語靈。袖裏瓌文珍白璧，眼中霜穎銳青萍。問津當繼宣和躅，要得人言更妙齡。
次前韻謝同樓諸公 陳著
凝香畫閣晝聞鈴，喚我真心十倍醒。奮臂勇尋西學侶，囘頭挹謝北山靈。京華是則薪炊桂，旅食何妨實剖萍。此去功名如到手，也須伏闕疏延齡。
入京到西渡 陳著
昨宵北渡今西渡，繫是離家第二宵。詩伴風流勤犯驛，櫂郎醉飽健迎潮。丈亭浦上鄰州接，筆架峯迷故里遥。得意歸來期可數，榴花如火照高標。
吳宜之生日以一詩勉之 陳著
伍山鍾秀出人龍，頭角崢嶸意氣雄。須著父兄深責望，好從師友細磨礱。始勤却是終身福，下學方收上達功。它日前程相約處，杏園多少馬頭風。
遊西湖 陳著
多謝東君巧剸裁，工夫都在禁城西。松蘿霽藹羣峯寺，楊柳輕風十里堤。酒向畫闌樓上買，詩從翠館壁中題。都門路迥馬蹄困，奔得歸來醉似泥。
過鑑湖 陳著
越城勝境素來誇，纔入東關分外嘉。八百頃荷西子態，幾千餘寺賀君家。畫屏山色饒煙水，麗錦天光落晚霞。惜景欲圖湖上住，釣船泊處是生涯。
次韻劉生秋夜郊行 陳著
護索郊行秋夜秒，無心萬籟自悲鳴。月林散葉風前下，村舍孤鐙夜半明。暗裏家山應在望，醉中砧杵不關情。歸來東榻鴛衾穩，應笑詞人怨五更。
題西四明趙氏書院 陳著
他鄉久客不堪懷，風雨書窗又獨來。夢惡喜聞鶑喚醒，歸途羞見雁聲囘。望春山色今須好，年少時光老易催。坎止流行天已定，掀髯一笑且銜杯。
首夏 陳著
花塵絮雪已茫茫，一景清和便可量。脅霽驚風眠秀麥，尾雲疏雨健新秧。鶑啼未怯隨春去，犬吠相催入夜長。酒興詩情都懶散，祇將清夢試藜牀。
春殘 陳著
出門隨意踏蒼苔，過眼時光一笑陪。二十四風清繡地，兩三點雨試輕雷。纈空舞絮隨春去，鈿水嬌荷闖夏開。對景傷心兒女事，剛腸無奈祇銜杯。
乙卯鄉貢鹿鳴宴次韻 陳著
結髮書癡氣吸川，壯年纔得預賓筵。射穿楊葉心何武，夢入梅花骨已仙。設席肆筵勞送上，著鞭跨馬欲飛前。令君早晚朝天去，桃李妍春正耐煙。
送胡檢閲 陳著
塵鞅紛紛走畏途，眼中得見古璠璵。利名抑末有知己，骨相雖癯却飽書。已把三長修信史，應無千斛到清居。文章到地此爲最，鳳閣鸞臺次第除。
吳江縣作 陳著
不行浙右已三年，却上今秋考試船。文禁何妨鷗鷺狎，厨供旋得蟹魚鮮。遠山浮動太湖浪，密樹冥濛小市煙。及過長橋風正惡，倚船無語看青天。
長橋望湖 陳著
太湖缺處束爲橋，總把吳中景物包。去百里閒山獨立，跨三州地水平交。古亭休說曾垂釣，長劍何妨更斬蛟。欲覓鴟夷無處所，如今祇自網船拋。
送沿江制使姚橘州尚書自金陵赴召三首  其一 陳著
自紫巖來百載餘，我公德量世閒無。官高也只如韋布，家慶真堪入畫圖。忙處轉多閒氣象，平時惟做實工夫。此行當坐經綸閣，須念蒼生已及膚。
送沿江制使姚橘州尚書自金陵赴召三首  其二 陳著
閫寄當今第一難，三年裘带笑談閒。寬扶民力野聲樂，靜壓邊風江水閒。□□有緣鍾阜住，清朝却詔履星還。過家聞說須留憩，荷滿江洲筍滿山。
送沿江制使姚橘州尚書自金陵赴召三首  其三 陳著
當年赤手戰南宮，道眼收歸造化中。欲把一陶成異日，已教兩度受春風。登門英俊知何限，著意孤寒却最豐。但願身如秋後菊，橘州深處寄霜叢。
咸淳元年乙丑冬同金陵制幕諸公遊舊烏衣巷新來燕堂制參董靜有詩因次韻 陳著
王謝風流墮渺茫，黯然懷舊見新堂。山無多樹夕陽遠，梅始一花春意長。燕去有時來畫屋，鶴飛何日到青岡。休言枉灑新亭淚，猶勝如今似醉鄉。
雲西已矣江東漕司繡春園柱閒詩尚存因次韻以寫感云 陳著
柳邊桃杏竹邊梅，盡是先生手自栽。舊事已隨春夢斷，新愁偏入老懷來。空將滿柱留題看，無復當花畫冊開。試上層臺望秦望，鄉心禁得杜鵑催。
自金陵趨行都過顧城湖三十里水光接天但風逆不可帆午閒到銀林登陸雨作 陳著
船路連朝天逆吹，今朝登陸雨相隨。自緣寒素例難阻，非爲老蒼私控持。山色青青無世變，梅花皎皎是心知。眼前有景足消遣，到闕何妨數日遲。
聞伯求弟鞫獄明允今日行刑而雪應祈喜而賦詩 陳著
敕香勤雪未如期，誰信沈冤在獄扉。玉闕曉俞三覆奏，瑶妃夜剪六花飛。從知刑罰分明處，最係天人感應機。喜極吾家有宣靜，眼中瓊樹轉光輝。
次韻子倉二首  其一 陳著
清溪遊倦又浮家，带雪來觀上國華。飛檄有聲爭致稿，通閨得薦已攢花。立看雲雨蛟龍起，坐笑春風鳥雀譁。好向江湖忙著句，囘頭綸鳳出南衙。
次韻子倉二首  其二 陳著
君學柯山我學家，相逢悃愊兩無華。有緣偶食金陵粟，連歲同聽玉樹花。各占路頭圖展布，不隨人口鬭諠譁。向來平實交相勉，笑殺粗心古押衙。
次韻史猷父鄉集 陳著
兩賢主禮一般春，還是慈湖曲里人。久曠忽行知世變，相逢交賀見情真。發身清苦盟方暖，囘首榮華迹總陳。更看它年陪菜酒，耆英會後接芳塵。
嵊縣次韻趙主簿 陳著
爲長於斯愧善羣，那當世事日輪雲。吾甯忤俗少行志，誰忍欺民上負君。臨政可能皆冉季，讀書均欲致華勳。有澹臺者良知我，嘉惠新詩不敢聞。
嵊縣次韻答過客常德尉覓酒 陳著
淵明欲學醉陽城，種秫無田漫著情。渴枕誤成頹玉夢，空槽甯有滴珠聲。去尋雲島人非俗，吟到雪溪詩轉清。鄰甕夜賒聊送似，知君已洗大蘇觥。
嵊縣解印回家東郭道中 陳著
過雪溪前第一灣，面前境界儘寬閒。猶聽人說我知縣，誰識身□前住山。民社三年憂責外，家山百里笑聲閒。最堪喜處交情好，明月清風心往還。
剡民望回再回剡宿陳公嶺 陳著
夜宿雲閒第一峯，一雞鳴動萬山空。薄餐菜飯留中火，牢著芒鞋踏上風。高處更無塵隔礙，滿空惟有理玲瓏。此時此意平生樂，山下人誰此樂同。
出剡北門道中 陳著
晴日烘冬掃宿陰，籃輿伊軋出山深。田夫忍凍妝旗帳，學子忘勞走佩衿。三載一餘多少過，萬人相送獨何心。新官便好觀風俗，莫道無人識古琴。
到徐晚邨點木𥱼三首  其一 陳著
江雲薄薄弄秋晴，小小籃輿款款行。才近□光山自別，稍迂石險路方清。峭崖全是古銅色，好鳥略無京樣聲。林下住家圖穩靜，近來此處亦多爭。
到徐晚邨點木𥱼三首  其二 陳著
□□□□□□□，出門猶有夢悠揚。五更風裏秋初旺，十里湖邊雨亦香。才出江頭腥滿市，却行潮脚淖濡裳。□□□□□□□，□□□□□□□。
到徐晚邨點木𥱼三首  其三 陳著
山民墾種不供炊，專把山林抵歲支。父子風濤關性命，官司分寸取便宜。澤梁無禁是三代，竹木有征何待時。便盡放寬能幾許，低頭不問只攢眉。
甲戌考類試院呈同官 陳著
天風吹散撲衣塵，奎壁光中預□文。老眼可能私李豸，公朝正欲第劉蕡。平生涇渭豈無見，暗室雷霆如有聞。一雨快晴秋意好，預占太史奏祥雲。
答直學士院見訪 陳著
一春煙雨暗荆扉，繫馬憐君共落暉。酒琖香風吹月桂，硯池清露滴酴醿。水中郭索嗔皆是，屋上慈烏愛亦非。天道不移人自異，紅塵飛上釣魚磯。
次韻答樊伯撝見拉釣 陳著
好共溪山結晚緣，竹枝深夜響漁椽。風清月朗滄溟外，魚躍鳶飛枕几邊。茶竈煙銷回野艇，竹竿霜冷釣秋天。少年孟浪東西走，衰病於今恥復然。
次韻梅山弟惠雞臡 陳著
手製雞臡味可知，雨書走餉慰窮饑。可能夜去聞聲舞，却效早鳴逃難馳。伴宋讀書知已久，爲由爲黍愧非宜。從今定入餐松約，分付饕涎莫再垂。
次韻前人醵更生會三首  其一 陳著
滿天地裏暗塵飛，老息奄奄一髮危。種秫爲生姑託醉，采薇忍死未忘饑。三閒書屋鬼神護，百兩芒鞋風雨知。咄咄書空如夢寐，龍山誰記有佳期。
次韻前人醵更生會三首  其二 陳著
劫火吹炎海水飛，九州同惴釜魚危。有時杜老淚盈把，終日顔回面忍饑。今古滔滔無限事，乾坤納納竟何知。便教强趁黄花約，終恐趑趄罰後期。
次韻前人醵更生會三首  其三 陳著
世變如輪到厄年，危魂飛遶萬山巔。冥心前路追陶令，回首中原屬漢淵。樹鵲頻驚枝上月，醯雞苟活甕中天。悠悠未是歸時節，風雨何□復對眠。
次前韻示前人 陳著
人生不料有今年，知汝扶親走翠巔。動脚可能無陷穽，保身正合懼冰淵。夷傷無奈明歸地，坎險惟將心靠天。豈意老軀幾折臂，未能扃戶日高眠。
次韻前人訊余遭蹶之苦 陳著
桑榆正要補東隅，與子初期繼二疏。鐵馬漲塵難著脚，霜猨引徑各傷膚。苦勞筋骨甯非福，剝落皮毛不管癯。賸欲寄書相慰藉，呼兒頻問雁來無。
避難周姓家席地而眠偶成 陳著
夜宿山家謝主翁，安排席藁地爐東。枕頭就借支機石，帕額聊防箭隙風。酒甕下眠添古話，牛衣中卧有時通。老吾看破人閒事，錦帳牙牀總是空。
周翁留飲酒 陳著
曉對山翁坐破窗，地爐撥火兩相忘。茅柴酒與人情好，蘿蔔羹和野味長。外面干戈何日定，前頭尺寸逐時量。而今難說山居穩，飛馬窮搜過虎狼。
余牀帳爲過兵捲去答梅山弟用余韻見寄 陳著
一牀破帳護衰翁，席捲俄隨掠騎東。與婦同圍膚炭火，呼兒排作肉屏風。從來不起羊羔想，困倒何妨蝶夢通。亂世流離多露宿，蓋頭有屋未爲空。
十一月八日渾家避難周姓家終夜以榾柮火爲禦寒之具 陳著
獸炭銀山醉夢鄉，何如榾柮地爐裝。微煙暖火權春燠，錯節盤根傲夜長。夙許孤寒陪暖席，不將光燄買烘堂。風饕雪虐天昏黑，獨占山家一脈陽。
長至日山家偶成 陳著
疇昔隨班舞御香，如今忍凍坐山房。臺雲誰取書黄瑞，宮日空舒刺繡光。懶把酒杯心自醉，閒欹肱枕意何長。晚窗閉眼消詳易，頼有生生不斷腸。
次韻內兄舒通叟太博寓雲南僧舍 陳著
河海翻飛信有由，相逢莫學楚囚愁。人方椎髻說蘇子，天把布衣存武侯。世變古今張與翕，人心造化去中留。雲南高處應看透，許得溪翁入坐不。
又次前韻 陳著
吁嗟天數不人由，舉目江河萬里愁。爲厲可無忠義鬼，覓封忍見笑談侯。功名只作無時看，氣節須從險處留。歸去來辭非浪賦，曾知此老此心不。
三次書懷 陳著
默察天翻地覆由，寸心無處著私愁。忠唐不復瞻雙廟，誤漢皆知罪五侯。牧馬入南飛浙水，狩車遵北感陳留。山川滿目花如舊，邂逅春風可問不。
四次寄意 陳著
正大從來不徑由，窮崖今却伴猨愁。棲棲宇內知師孔，吃吃人閒愛說侯。昨夜撞鐘搜句到，他年籠壁把名留。崆峒麥熟關時事，此意還曾入詠不。
聞西兵復至又爲逃隠計二首  其一 陳著
千邨奔走浪塵沙，又報西兵沸鼓笳。厄會有誰知死所，危途無處問生涯。孤鐙閉戶一山雨，遠夢當書三處家。最怕入深饑莫忍，難逢流水出胡麻。
聞西兵復至又爲逃隠計二首  其二 陳著
軍屯多似撒星沙，夜月猶聞奏月笳。尚有空囊隨杜甫，幸無複壁累王涯。草根木實逃生飯，石室泥龕到處家。天下蒼生是誰誤，當年悔不壞庭麻。
中和節寓山菴 陳著
小菴亦是小桃源，時事方難住更便。啼鳥落花忘客主，青山流水見因緣。得過一日是一日，浪說百年誰百年。分付妻兒更深避，掃巖趺坐學枯禪。
二月十八日過邑有感二首  其一 陳著
植杖東風立曉寒，淒其極目甚窮邊。黑塵猶暗新焦土，青日無光老晦天。花鳳逢春誰借景，杜鵑懷古自啼年。吾今且忍須臾死，得見昇平或有緣。
二月十八日過邑有感二首  其二 陳著
說著時難心自寒，斜陽焦土更無邊。故家空夢鶑花地，殘戶不成蠶麥天。造物未應終絕物，今年莫省是何年。鬰攸獨免侵鄉校，也向斯文要結緣。
次韻梅山弟感時四首  其一 陳著
吟情本是謝玄暉，邂逅年來世事非。到處望風千甲解，無人留日一戈揮。杜鵑入洛啼拌死，鴻雁辭南去有歸。浩蕩春光天萬里，孤雲葉葉向誰飛。
次韻梅山弟感時四首  其二 陳著
世事滔滔趁夕暉，仰天咄咄付非非。乾坤誰解中撐拄，江海方聽北指揮。風舞南人新萬戶，灰颺西嶺舊三歸。只應天竺孤峯在，一自飛來不更飛。
次韻梅山弟感時四首  其三 陳著
春造曾分寸草暉，晚經霜雪始知非。中心痛事神孤往，前面虛名手一揮。肯使曉猨隨隴笑，不煩倦鳥引雲歸。絕糧只管餐松菊，贏得身輕入險飛。
次韻梅山弟感時四首  其四 陳著
邊將才無日越暉，中朝人是李斯非。順流兵馬竟掀舞，死戰規模誰發揮。忍看金莖移露去，空歌玉樹送春歸。不圖世變今如此，真與塵埃蠓蚋飛。
次韻董伯和二首  其一 陳著
事難言處只長吁，沸海烹煎一鼎如。貧累轉添知有命，故交自絕本無書。仕方見境大槐蟻，走不離鄉千里魚。已分歸農謀半菽，尚憂龍歲起秦閭。
次韻董伯和二首  其二 陳著
時難何必苦嗟吁，自有山莊只自如。行擔應携杏花譜，閉門堪著竹林書。行觀塵外乘風鶴，坐看人閒減水魚。宇宙平安終有日，却從舊卜大門閭。
次韻弟觀到蔡峰莊 陳著
簇簇羣山似鐵圍，中閒著屋與山依。園多芋栗佐清飲，池足芰荷供隠衣。疇昔搬家牛自跨，有時見客鶴先飛。未宜回首林邱舊，賸把詩脾厭翠微。
次韻前人寒食 陳著
今年寒食倍心寒，不獨松楸感涕潸。青草遥悲新瘞塚，蒼梧錯認舊來山。人生醉夢乾坤裏，時節晦冥風雨閒。只有杜鵑知此意，傍雲啼去又啼還。
次韻前人訪舊 陳著
鐵石心腸本自頑，著身無所奈時艱。仙丹難問桃花洞，詩笠聊尋飯顆山。道義豈隨天地閉，風埃不放水雲閒。相逢休說如今事，回首斜陽古漢關。
次韻前人傷古 陳著
當年天與袴中兒，天到如今不與時。事變風濤掀地軸，軍聲電雹散雷槌。鬼藍柄國苦相誤，佛會守城甘自癡。旗蓋已隨□駕去，留西太乙更誰欺。
次韻前人形役 陳著
誰能禪寂效裴休，自愛清名慕李舟。雲路中年開轍迹，風波晚歲轉船頭。見花如刺時難痛，遇事生根老滯憂。但欲漁樵相爾汝，怕人知我問來由。
春晚課摘茶 陳著
玉川子後是吾生，自課園中拾晚榮。攙雨金芒排世好，飽春香瓣見天成。不煩鉦鼓騰山噉，賸有旗鎗戰酒兵。鳳舞賜團今絕想，只憑苦硬養幽清。
次韻梅山弟感時 陳著
翳日腥雲澒洞塵，是雖天做亦由人。難禁老淚如囚楚，忍託空言寫過秦。風雪正培陽氣脈，山林幸有歲寒身。功名已付無何有，要及餘光耕富春。
三月二十五日醵飲於西峰寺分韻得因字 陳著
牢穿不借踏青晨，信與林泉有夙因。忙裏偶成真率會，醉來不省亂離身。歸途西嶺何妨晚，吹雨南風正送春。燒筍煮茶須再到，一山古意要詩人。
次韻董聲可重五 陳著
人事俄隨世事殊，尚存榴艾伴嘻吁。懷沙到處哀新鬼，瑞市何時見醉夫。榮賜休思當暑葛，早衰空感望秋蒲。辟兵禁惡□兒戲，無計能逃急急符。
次韻弟觀喜雨二首  其一 陳著
天敕龍瓢到底傾，阿香飛駕會蒼冥。風霆震疊四溟立，宇宙清凉萬物醒。行蟻知幾先畏濕，升蝸向上漫遺腥。平生霖雨蒼生志，對景空懷海上亭。
次韻弟觀喜雨二首  其二 陳著
世事紛紛付渺茫，且迎雨信看農忙。鳩聲隔樹宿雲濕，牛影落田新水凉。處處叢祠羣卜稼，家家蓐食早炊糧。及時種得苗青活，便覺秋風飯粒香。
感時二首  其一 陳著
國事如今到底輸，九天難叩哭窮途。精忠無一郭中令，異志居多劉寄奴。經哨地空如大漠，逃生山險甚飛狐。回頭鐘鼎王侯宅，今是誰人便豢芻。
感時二首  其二 陳著
一點忠忱無處輸，與滔滔者走危途。新聲感泣尚書客，破鏡傳盟公主奴。流散莫非中澤雁，死亡誰是首邱狐。平生師友多黄土，吞哭何曾奠束芻。
六月六日倪{奥/田}菴坐雨 陳著
山外黄塵不到門，南風松竹翠紛紛。暗中有虎村嗥合，夜半聞雞老睡分。带得兒來同坐雨，飛歸家去欲排雲。收書忽報今朝喜，病女加餐藥奏勳。
九月十日醵飲丹山 陳著
舉頭又是菊花天，走遍山林命苟全。忍賦庚寅傷亂世，漫書甲子記流年。陶籬一醉虛拋久，蕭寺重遊夢覺然。今是何時成此會，教人平地說神仙。
次韻賦南山廣莫軒 陳著
洗眼來看廣莫詩，煙霏空翠雨微微。四平地上一山起，獨拄天南羣望歸。喬木不隨兵燄動，好雲時入寺門飛。乾坤浩蕩難言處，猛拍闌干閣口機。
次韻梅山弟詠梅 陳著
冬塞方嚴春自通，老根芳脈與天融。清於仙李月梁上，瘦似神蘇雪窖中。庾嶺依然開信早，孤山無復課詩工。一枝在手驛風遠，渺渺予懷誰與同。
雪中偶成 陳著
寒光晧晧照殘年，方信人閒別有天。一色邨中見流水，半乾屋上有炊烟。洛人僵卧今誰問，塞馬飛馳正自便。想得南枝梅好在，風檐獨立思悠然。
次韻弟觀雪中二首  其一 陳著
翦耳嚴風利似刀，吹噓滕六做功勞。大包天地爲一色，老盡山林無二毛。借煖尚能賒綠蟻，禦寒終不羨裘羔。天涯多少窮途客，欲寄書難雁影高。
次韻弟觀雪中二首  其二 陳著
萬里長天一樣雲，紛紛吹下玉成塵。能令下界皆稱瑞，誰謂南人不識真。積凍已多爲麥地，培湯更辦百花春。强將光景寬衰老，呵手微吟意欠新。
送江瑶與人 陳著
玉瑶分自海仙匳，藜腹新來約束嚴。入手頗憂窮鬼捩，收涎已絕老饕饜。何妨带甲歸庖慣，相與調珍助齒甜。要識淡中滋味永，多加椒酒少施鹽。
正月四日到張車偶成 陳著
晴行半日到張車，石路崎嶇趁水斜。一窟山中成草市，數株松下見梅花。居民盡老他無事，就土爲生自有涯。誰料如今同沸鼎，不時飛馬漲塵沙。
正月五日訪王韋軒知府東塢真詔道中 陳著
晴光欲雪做新元，訪舊西來第一番。十五里行千曲路，兩三處見數家邨。山培浮土爲田肉，澗束湍流有石痕。安穩不知危世事，更從何處覓桃源。
次韻董伯和鐙夕有感二首  其一 陳著
萬鐙無復豔端門，一簇星毬里域春。羌調悲酸吹笛社，邨聲祥瑞賣餳人。鬼神亦要民心樂，山谷聊舒世態顰。最好今宵天上月，安知時事有陳新。
次韻董伯和鐙夕有感二首  其二 陳著
數枝鐙火古祠門，妝點山中一鬨春。俚語爲求蠶麥福，隊遊多是布荆人。强隨戲鼓看狂舞，忍聽嘶鼙入小顰。見說九街羅綺地，傳呼禁夜令方新。
次韻董三餘約賞月丹瑞香 陳著
老仙平日鍊心丹，荏苒光陰百歲閒。隨分種花供冷眼，逢人留酒有溫顔。乾坤只作醒中夢，風月何妨忙處閒。有約酬春爭起舞，要看北道破先慳。
二月二十五日醉吟 陳著
午酒三杯率處真，不知門外有風塵。溪山花木一簾影，兄弟妻孥滿屋春。萬事到頭皆有命，兩閒立脚要求仁。羲皇以上已難問，且做淵明左右人。
次韻梅山弟感春 陳著
老來危迹感秋蓬，萬事都歸馬耳風。百五節爲春好處，兩三年在亂離中。濺花難禁少陵淚，縛柳休辭韓子窮。最是殘鐙風雨夜，杜鵑聲裏夢西東。
用前韻記夢中所感 陳著
風引歸舟遠翠蓬，轉頭三見柳花風。傷心殆盡王摩詰，痛哭真成賈太中。尚有鬼神知夜問，誰知兄弟坐天窮。此時此意無人會，放讀離騷太乙東。
上巳日同弟觀張子開會內弟貝端甫家 陳著
邨環十里即朱陳，時節過從氣誼真。酒味同甘山脈水，韭香一洗俗饕塵。雲南近日偶無事，天下幾人知此春。相對無言無盡意，不將桃李著精神。
三月五日過雲南竺湘家舊寓南軒懷朝兒 陳著
憶昨携兒寄小軒，兒今何在小軒存。喚爹若有褰裳語，戀母猶多淚席痕。兩樹桃花飛痛血，一山松影護遊魂。銷凝良久忽如見，我與同歸家處邨。
山人送檜植於當門偶成 陳著
山人知我歲寒情，十里移來老眼醒。鑿破蒼苔方丈地，種爲門戶四時青。春寒亦自雪霜意，世變從他風雨腥。牢立本根須暢茂，不施巧結看真形。
戊寅三月十一日爲桑麥說苦 陳著
一年景象在春光，底事今年春反常。四十日來無點雨，二三月裏却多霜。麥苗病燥飯虧料，桑葉死寒蠶絕糧。天下蒼生不堪命，但看人事即陰陽。
脾疼大作 陳著
夜來宿痼起心脾，輾轉無眠不自支。水鳥信天那得飽，河魚作祟却乘饑。苦無藥力課神效，爛煮菜根爲善醫。造物怕生安樂病，時將疼痛玉吾衰。
昨方爲桑麥說苦今日忽喜得雨 陳著
連日南風雨不成，今朝忽有洗檐聲。春膏喚起地元氣，仁脈流行天本情。桑婦驚傳二葉迸，田翁癡望兩歧生。窮閻繫命皆蠶麥，最是難供急急征。
聞杜鵑 陳著
帝魂舊話是耶非，知得安危動處幾。自出蜀啼隨地氣，直過洛去洩天機。春風萬古此心在，雲樹千山何日歸。聽到如今轉難聽，恨無雙翼與俱飛。
與弟觀姪津哭伯求弟道茅山泊東林寺坐雨 陳著
西來本自趁晴天，雨卧東林日似年。百念已成沈水石，一行真坐逆灘船。何妨華鄂添詩集，暫與闍黎結飯緣。决意明朝向東去，山堂未到已潸然。
題雪竇西麓菴 陳著
踏遍山南紫翠關，轉西尋麓更幽閒。菊花數本竹邊路，茅屋幾閒溪外山。巧著軒窗隨上下，賸留書畫在中閒。是菴信美非吾土，自有菟裘足往還。
同黄東發提舉遊杖錫山 陳著
十八盤頭翠碧函，參差檐棟倚巖嶄。桑根已換如來座，峯頂猶存太白巖。地有粟泥堪當飯，山無松木獨宜杉。半天圖畫風塵外，我有新題居士銜。
次韻前人食素餛飩 陳著
庖手餛飩匪一朝，饌素多品此爲高。薄施豆膩佐皮軟，省著椒香防乳消。湯餠粗堪相伯仲，肉包那敢奏功勞。還方謹勿傳方去，要使安貧無妄饕。
杖錫山別前人 陳著
結約登臨百里深，流連風雨一窗陰。新寒鐙火照清夢，絕靜山林生古音。此日與君相別處，有天知我不言心。歸途步步須回首，蒼壁擎雲幾萬尋。
次韻前人取別二首  其一 陳著
初心高處欲窮遊，兀坐書窗七月秋。風雨已成貧甫嘆，山雲却爲老韓收。從來人事有圓缺，可是天公分去留。正爾無聊負暄立，赤書忽落剡溪頭。
次韻前人取別二首  其二 陳著
雲旆吹晴踏翠巔，寫成詩卷思翻然。誰知同賦有齊己，人指醉吟爲樂天。意自源頭水中湧，語如山色雨餘鮮。尾貂分付歸鴻去，欲便尋盟未有緣。
黄子羽山長爲不及同山行次余東發別余韻見寄因再用韻以謝二首  其一 陳著
文脈絲垂感慨深，奎躔今直鄮山陰。末流自逐狂瀾倒，獨步直成空谷音。四海園林春事裏，一家松竹歲寒心。相知不必長相見，明月春風處處尋。
黄子羽山長爲不及同山行次余東發別余韻見寄因再用韻以謝二首  其二 陳著
憶昨追隨太史遊，欠招吟脚共評秋。自憐蒲柳難禁老，君向桑榆盡可收。人物多從危世見，山林盍有好詩留。和篇忽轉雲南去，便當同行雲上頭。
十月二十四日過弟觀寓所出萊菔相款 陳著
趁溪茅舍竹籬陰，石徑如蛇屈曲深。吏卒不行烟冷處，弟兄聊說歲寒心。牀頭無酒可歸算，窗外有雞留伴吟。過午忽修萊菔供，悠長滋味在山林。
次韻剡張知錄見寄 陳著
危途盍把隠爲師，名姓翻嫌世或知。栗里已成終老計，桐鄉猶記舊遊時。雲山杳杳勤搜便，風雨瀟瀟獨寄詩。目送心期無別語，厚培根本做春枝。
留范景山 陳著
滿天風雨作新正，下訪勞君一日程。長揖不交隨俗禮，苦言惟有隔年情。鐙生暈處醒相對，犬吠聲中心自驚。人事難齊時事險，聚頭時節且遲行。
遊蔡峰過黄沙坑懷朝兒 陳著
入谷崎嶇十里程，更崎嶇處見沙坑。幼兒曾寄流鴻影，老我難忘舐犢情。後日早知爲死別，當時寸步亦同行。如今但有東風淚，灑入流泉慟失聲。
溪上墺 陳著
滿坡翠竹閒梅花，梅竹中閒住幾家。本爲牛羊安著脚，近來狼虎肆磨牙。青山綠水成烹鼎，白紙烏薪等撒沙。邂逅老農聊慰勞，且隨時刻做生涯。
蔡峰似徐鱗卿 陳著
老去襟懷得喪齊，東風吹煖送行藜。羣山捧谷雲居下，一嶺分疆水向西。有路不來多事馬，滿邨交唱太平雞。主人九十清談健，樽酒流連日又低。
三井 陳著
兩崖削鐵上擎空，下有靈潭與井同。龍出世時磐石透，水無底處洞天通。餘波噴作雷霆怒，大旱騰爲霖雨功。兄弟相携看奇迹，脚跟牢立嶮巇中。
董伯和竹溪寓居 陳著
三井西邊十畝坡，與雲盤礴傲羲娥。危時自說昇平話，險地今爲安樂窩。魚鼈收溪供草酌，竹松臨戶當花窠。故園臺榭姑蘇問，萬事從來蟻一柯。
次韻徐鱗卿 陳著
百罹身世不成家，贏得蕭蕭兩鬢華。夢想山行三載裏，綢繆親誼百年賒。蒼顔一見如枯柏，佳語相延總粲花。別後有詩須狎寄，莫嫌踏險路谽谺。
九月十日鄉人醵飲丹山分韻得東字 陳著
山光肅肅浄杉松，草草提携里曲同。不是休官住林下，無緣問菊到籬東。世途險迫閒爲福，鄉誼綢繆醵有功。酒散月明多感處，牛山故國正西風。
示都兒學書 陳著
都子方知硯石親，字雖小技盍留神。魯公米帖猶存古，王氏蘭亭已失真。莫事鋒鋩多巧銳，要令骨肉兩停勻。中心端正手圓活，此外無方可教人。
次韻戴帥初不赴丹山醵飲二首  其一 陳著
吁嗟世事已難言，得遇重陽强作歡。白髮不供新樣眼，黄花却喜舊儒冠。兩三杯裏意存古，四十年前盟未寒。青壁丹崖本深窈，誰知冷處有人看。
次韻戴帥初不赴丹山醵飲二首  其二 陳著
危時時節已難得，況得知心盍共杯。我檄方從風裏去，君詩却占日前來。何須一醉獨重九，但是相過多幾回。門外斜陽送行處，眼光飛過碧崔嵬。
次韻帥初浙西回及得新居三首  其一 陳著
聞得胥江尚漲沙，往來雖便重嗟嗟。舊遊怕說銅駝棘，遺曲難聽玉樹花。滿目山川誰是客，無情天地若爲家。栖栖又入西峯下，踏破山鞋幾兩麻。
次韻帥初浙西回及得新居三首  其二 陳著
自昔恒河可聚沙，今爲何日更堪嗟。未應絕物從孤竹，尚可依人住浣花。疲俗交□□□□，□時仍重讀書家。老吾幸有相過便，尚得如蓬倚直麻。
次韻帥初浙西回及得新居三首  其三 陳著
家有圖書便不貧，一灣門徑碧溪濱。山林深密宜今世，梅竹婆娑似故人。少閉柴門延野叟，多營菜圃慰脾神。幾年役役方休息，收放渾如一釣綸。
載酒過俞叔可運幹夜話 陳著
晴邊杖屨學偷閒，十里溪山送入檐。門外方爭危處路，竹閒自下舊時簾。數杯同醉寒時煖，一枕高眠苦後甜。何幸詩壇有盟主，狎相來往亦何嫌。
次韻史芝田來訪 陳著
珊然環佩下芝山，醉夢人閒醒眼看。三世相家知有後，十分謙德似無官。騷盟寬與江湖接，清氣直將星斗干。難得相逢容易別，因風時爲勸加餐。
晴郊意行到梅山示弟茝 陳著
安排聚首易參差，信意行來始是奇。山色堪餐饒有菊，樵歌相應自成詩。危時杯酌旱雲雨，老境襟期春水澌。醉裏更無門外話，一聲寒雁弟兄知。
次韻范純甫 陳著
與雲俱捲出山遲，邂逅初寒旺菊時。縱欲插花安得笑，無從賒酒若爲詩。乾坤許闊自多礙，風雨又□自故知。白首猶存舊烏帽，龍山何處渺余思。
次韻黄子羽七十自嘆 陳著
棄瓢巢父固云稀，解印陶潛未是非。風雨似知人世換，溪山自愛主翁歸。時消孤悶有茶屋，天把獨醒存芰衣。我亦歲寒松下草，相望百里借春暉。
次韻盧致遠見示 陳著
新春欲洗舊氛埃，並竹尋溪試一來。凍雨忽交疏霰下，嚴風不放寸雲開。主人雅量詩相住，老客歸心夢亦催。滑道何妨徐著步，袖中金薤不虛回。
次韻戴帥初以水漲不及赴茂林醵飲重午 陳著
回頭林谷已云遲，心不懷疑遁自肥。有菊可尋方覺是，無根自藥豈吾非。危時一醉便爲福，好客相過莫放歸。欲弔湘纍波浩渺，但須珍重芰荷衣。
次韻前人祈雨未應二首  其一 陳著
交秋苦旱走疲農，惟合投忱地府龍。里社相師憑梵唄，山川無語笑盲聾。忍教地寶罹枯渴，安得天機捷應舂。聯日定勞君眼力，雨晴只隔望春峯。
次韻前人祈雨未應二首  其二 陳著
龍君非是忍忘農，一敬初終自見龍。雨感通時元有待，天分曉處可曾聾。雷車怒激騰東海，火傘忙收入下舂。我輩報神無別事，請裁佳句勒霞峯。
連山王開詩試子午花四首  其一 陳著
三數莖鬚細撚金，圓齊五瓣外紅深。酷憎媚俗長垂首，善處驕陽不動心。色變化成丹竈火，時開落應土圭針。感懷南北多分裂，此獨全名古到今。
連山王開詩試子午花四首  其二 陳著
嫩綠扶疏紅倒垂，紅閒黄染數莖絲。牢存本色心爲主，懶競時妝面向誰。受二氣中開止晝，當三伏裏傲炎曦。陰崖故國長安路，萬里傾陽共藿葵。
連山王開詩試子午花四首  其三 陳著
赤日黄塵任漲浮，直莖疏葉裏垂頭。金心不逐時妝褪，赭面應爲世態羞。分晝夜閒開落準，備離坎氣品題優。倚欄感物傷懷處，何日崔盧入此甌。
連山王開詩試子午花四首  其四 陳著
低垂不足畏炎氛，自是居高避俗喧。五瓣圓黏猩血重，數絲牢綴蠟心存。雅持本色明清晝，肯駐殘妝媚黑昏。林下何人修煉到，丹餘流入此芳根。
訪趙景文不值 陳著
見了西山歎復歌，老天元不奈人何。一身死護松楸活，滿眼生來蘭玉多。忍處要如頑鐵石，平生能定惡風波。世閒終有安時節，細把林泉歲月磨。
次韻朱景伯來見 陳著
平生四海弟兄之，況是鄉關見白眉。方醉夢中能獨醒，自離亂後篤相知。溪山坎坎勞飛旆，風雨瀟瀟苦說詩。老耳不堪聞別語，青鐙對影復何時。
次韻戴帥初見寄二首  其一 陳著
胸次玲瓏達事端，入山買屋貯清寒。奉親最樂危時見，與俗相忘實處看。閒輟琴書翻兔冊，旋添竹樹隔牛闌。疏衣淡飯門多閉，章甫何妨獨舊冠。
次韻戴帥初見寄二首  其二 陳著
水鏡空平取友端，頻來山外伴酸寒。交朋舊在弟兄列，古道新交世俗看。地近詩筒多便翼，月明心事兩危闌。自家頭惱冬烘甚，猶幸偷安未毀冠。
次韻弟觀授學陳子得家 陳著
憶昨依依話別端，瀟瀟暮雨滿山寒。去家幸是老親健，坐館當如初宦看。歸夢隨風揚綠袂，吟情逐日寫詩闌。從今穩入林深處，塗炭何緣行污冠。
賦陳子得書樓 陳著
危樓得地著身安，冬日烘檐夏氣寒。木末清風平與接，山中本色晚宜看。課兒勤讀書充架，留客高談袖滿闌。門外流渠源水活，不妨時濯自吾冠。
次韻張子開喜雨 陳著
甘澤連朝拍稻疇，老天著意做今秋。軟炊已報生塵甑，艱食俄忘淅米矛。甽口漲新浮白膩，禾頭濯秀濕青油。疲農歡喜還長嘆，官已催租不待收。
送酒與元春兄 陳著
九月風光又一年，君家無酒坐無錢。翠微雖負菊花約，安樂應甘飲米權。舉世方爭沈醉境，誰人能顧獨醒賢。兩從事□聊相諗，會取一般平淡天。
與延慶老若圭游雪竇杖錫二首  其一 陳著
坐斷青蓮七寶池，又携鐵錫踏嶔崎。一千丈雪與心照，二十里雲隨步飛。崖壁遍留吟墨迹，樵芻爭看袒紅衣。山林湖海本無二，處處風光屬指揮。
與延慶老若圭游雪竇杖錫二首  其二 陳著
有意西遊萬玉峯，往來何事太怱怱。知心能幾片雲外，回首應多明月中。爭供粟泥懷太白，終留梨實待興公。從今若枉詩相問，我住丹霞水竹叢。
同趙景文到梅山弟家 陳著
脚力猶支一里閒，得閑便不記艱難。可人本色山林屋，避世珍羞芋栗盤。來往任教詩眼熱，笑談能化老身寒。感懷棠棣詩章在，試把絲桐檃括彈。
次韻戴帥初見寄 陳著
兒造從來自不情，百千萬變底人驚。人生水上浮漚影，物論風前亂葉聲。自笑醉吟空贅傳，誰知橘隠竟無名。況今衰老知何用，惟有關門答五行。
壽同父兄七十二首  其一 陳著
光風顔色雪髯鮮，已到人閒稀有年。心好共稱生下佛，身閑自謂飲中仙。安貧真味齊眉饋，養善良方高枕眠。更看鐙宵兒迎婦，一家春與月團圓。
壽同父兄七十二首  其二 陳著
吾家兄弟篤天倫，晚景怡怡僅兩人。門戶相依杏陰舊，藩籬不隔棣華春。難逢燕夜如今日，回愧鱗年以次身。造物倘容頑健在，願爲老櫟伴莊椿。
閒居有感 陳著
參差梅竹槿花籬，强對溪山傲百罹。終日書聲清屋氣，四時蔬食壽家規。苦兒知學何妨懶，老婦安貧未覺衰。無處可修牀下拜，門前心事碧天涯。
壬午九日有感 陳著
修茂堂中九日杯，今年無復壽兄來。把萸空感同看會，插菊難教一笑開。不使犬雞當厄去，却聞鴻雁送聲哀。浮生忽忽何須感，荒草牛山戲馬臺。
出門寄弟覩子得 陳著
半年腿卧近方仁，一出門來拂濯身。交十月天邨景好，連三日雨晚晴新。青山無語自知我，黄葉是愁還可人。誰信幽居便忘世，漁樵亦自有經綸。
偶成寄吳竹修 陳著
天自高高倚蓋斜，遑知人事可嗟嗟。公移急甚擘張弩，私繫甚如求破家。鎮一方浮勞地柱，救衆生病瓣天花。萬般巧計輸平實，笑殺當年複壁涯。
次韻吳竹修慶余免役 陳著
大道荆榛萬徑斜，中閒役事最堪嗟。私心自分齊編戶，公法仍條存宦家。免把血軀供刻木，尚存醒眼傲空花。要知天理無窮處，風雪嚴時春有涯。
次前韻與前人同舟自城歸 陳著
夜泊南津夢岸斜，老來行役祇堪嗟。滿篷風露五更月，殘夢溪山百里家。蹴起睡奴催縴路，坐同吟伴說梅花。此歸又且深深住，瀾倒中閒要見涯。
謝前人留宿飲食 陳著
芒屩東歸日已斜，故人留滯豈來嗟。數杯爛醉饑時藥，一枕熟眠安處家。湖海友朋多宿草，乾坤今古一風花。但將無事看時事，來往溪山詩未涯。
又似前人 陳著
薄俗交朋赴字斜，可人一見祇驚嗟。心憑實地應多事，詩引清風歸一家。休看馬頭秋後葉，自培門裏歲寒花。何時相接從容步，遍歷山巔與水涯。
寄魏倅萬初 陳著
衣冠古雅御風行，爲我遲留半日程。未盍簪時勞夢寐，一傾蓋後見生平。相看惟有興亡歎，欠死難將出處評。回首梅花古松下，忍寒終不惹春情。
寄崇福主澤南洲 陳著
天地中閒澒洞塵，山林須是好三分。危時安飯僧家鼓，濁世清風相國墳。老後重來如夢見，靜中自韻以心聞。同遊話到溪頭別，寂寂斜陽淡淡雲。
賡吳竹修雪詩二首  其一 陳著
寒勒銀河不放流，幻飛六出眩人眸。誰知青女老成手，自媚玄冥冬盡頭。積峻便如羣玉府，遇□還作□毛毬。西湖西畔孤山上，欲訪梅花有路不。
賡吳竹修雪詩二首  其二 陳著
天將潔白洗紛華，誰識人閒有嘆嗟。馿子已無詩客路，羔兒偏屬武流家。驚心玉樹傷遺曲，回首瓊林憶賜花。畢竟紛紛總成幻，抱琴無語剡溪涯。
次韻戴帥初除夕并寄弟觀二首  其一 陳著
天如旋磨又今春，留得非才未死身。浮世生來真逆旅，危時老去少同人。俗情一夜分寒煖，道眼百年無舊新。但恐明朝官事動，叫囂隳突滿鄉鄰。
次韻戴帥初除夕并寄弟觀二首  其二 陳著
兄弟相依友在鄰，又添一歲話情真。梅花素入兩年眼，椒酒難醫百病身。敝帚自珍從衆笑，破皮非怪亦多嗔。柴門一任風開閉，靜看爭春車馬塵。
次韻單君範行李中諸詩前數章自道後二章爲單君作也八首  其一 陳著
心如古井不生瀾，無奈形骸寄兩閒。老境陽春亦風雪，危時明月自江山。琴書有舊聊相與，門戶雖貧未是閒。兒女不知何世界，勸傳花事已斕斑。
次韻單君範行李中諸詩前數章自道後二章爲單君作也八首  其二 陳著
宇宙中閒戰血腥，不才難應少微星。窮頑得壽非三甲，老拙無文況六丁。醉後時歌東里曲，閒中堪伴北山靈。門前總是塵埃事，惟有梅花照眼醒。
次韻單君範行李中諸詩前數章自道後二章爲單君作也八首  其三 陳著
老不能狂心自箕，覽觀宇宙百非宜。沈舟那管帆爭水，抱瑟難隨竽用時。祇把書醫憑几困，閒從龜决訪山疑。夜來窗下青鐙下，兀兀無言渺渺思。
次韻單君範行李中諸詩前數章自道後二章爲單君作也八首  其四 陳著
紛紛萬變自鴻荒，人事都歸夢一場。龔勝餘生祇廉里，淵明初意豈柴桑。山林有味兒親圃，風雨無眠客對牀。衰老近來諸事廢，漁樵唱和是文章。
次韻單君範行李中諸詩前數章自道後二章爲單君作也八首  其五 陳著
殘生光景滿腔愁，平地江河洶湧流。可痛事多周正月，不言心有晉春秋。俗饕無夢亦尋鹿，人飽自歌誰飯牛。咄咄向天天不管，方來畢竟幾時休。
次韻單君範行李中諸詩前數章自道後二章爲單君作也八首  其六 陳著
欲言心事鼻先酸，最怕清流亦倒瀾。塵路爭車甘下澤，雪毛滿鏡自南冠。高懸古月看時變，相與春風到歲寒。案有陶詩須細和，無魚歸鋏不須彈。
次韻單君範行李中諸詩前數章自道後二章爲單君作也八首  其七 陳著
浮世憧憧爲底忙，百年光景等風狂。乾坤自隘胸襟豁，言語無多意思長。但覺高歌同夜酌，未應別賦寫春傷。吾儕漸喜無人識，自做無名草木香。
次韻單君範行李中諸詩前數章自道後二章爲單君作也八首  其八 陳著
山林氣骨本來癯，客氣乘時敢闞虛。韓愈無醫惟贈遣，宗元何病豈工書。不煩天女梵花散，自有鄉人儺茢除。到底羣邪須一正，請師孔禱莫躊躇。
次戴帥初與次兒瀹詩 陳著
世變紛紛蜂蝶叢，人情落落馬牛風。山林猶喜典刑在，師友相從氣義同。坎有亨心方善處，兌爲麗澤要深窮。暮春樂處兒知否，好趁曾門詠舞童。
同范景山到城西墺遊鹿苑寺 陳著
片帆带月趁潮行，曉及三江作住程。上冢偶隨龐老去，過溪忽見遠公迎。山疑無路亦多路，鳥獨有聲時一聲。幸自醉鄉風喚醒，斜陽煙草舊花城。
留前人處有感 陳著
友壻從來義斷金，舊春一別到如今。琴幃絕奏香鐙冷，花圃猶荒風雨深。三夜書窗同話古，十年人事百傷心。杜鵑只管催歸去，不道□行有苦吟。
城中赴范純甫酒有感 陳著
杜鵑啼斷洛陽橋，心與萍流絮與飄。風雨故都同死夢，山林晚景十年饒。相逢得醉有今日，萬事忘言付落潮。見說隠居歸我里，尚堪雞黍狎招邀。
天台徐德源許以穀應借 陳著
枯淡生涯寄草萊，短供不給甑塵埃。吾徒例有絕糧事，世俗何從索米來。邂逅指囷如魯肅，分明流飯自天台。不將乞字書爲帖，拙語聊干一笑開。
次韻杜孟傳送歸剡 陳著
天空地闊本無言，兔走烏飛自做年。老景光陰炊黍外，客窗風雨釀梅前。事隨笑去戶門福，詩爲別來朋友賢。河水洋洋山杳杳，一聲歸櫓綠楊邊。
和吳竹修 陳著
滔滔世事黯難言，忽忽光陰況晚年。草野姓名螢爝裏，江湖消息馬風前。論交有得無新故，處變如常是聖賢。何幸相知足磨琢，言詩須到賜商邊。
癸未生日書於本堂 陳著
與雲俱卷十年强，百短難醫獨命長。自有青天看晚節，不將白髮換時妝。田園活計雨聲好，湖海醒心山氣香。得一日閒勝一歲，老來免得別思量。
次韻吳竹修立秋日 陳著
白帝來時赤帝歸，年年流轉不違時。書鐙有約花先喜，庭樹無情葉自知。楸市漫勞兵後夢，蓴鄉僅免客中思。老軀便動衣裘想，胠篋其如穴壁兒。
次韻前人貴糴 陳著
麥甑淒涼稻尚青，粒珠乘急價掀騰。市平本易無千斛，倉糴良艱且五升。長是信天還自活，未能送鬼任多憎。回頭鐘鼓羣峯寺，飽飯高眠獨有僧。
次韻四明孫常州 陳著
忽忽光陰日隙塵，回頭十載兩襟分。聽經偶枉真人駕，過首猶懷處士墳。危世清風誰一面，青山啼鳥自相聞。慇懃寄到新詩卷，奇字終須問子雲。
拜先外舅墓坐雨用趙景文韻二首  其一 陳著
說著韜翁淚泫然，得來展墓及春先。松楸舊壠驚如許，風雨寒宵坐有緣。餘味淡交微醉酒，回頭流俗未烹鮮。明朝又別西山去，多少懷思集晚年。
拜先外舅墓坐雨用趙景文韻二首  其二 陳著
卷懷經笥袖名鞭，千載陰何暗結緣。清似歲寒松獨立，健於霜曉鶻爭先。塵埃事與心相避，醉夢人看眼亦鮮。肯使雞林浪傳去，紛紛吟梓不同年。
贊前人第四子良漢周歲 陳著
昨見初綳浴露兒，如今又滿一年期。山林深處壽高木，薇蕨清風生瑞芝。試取印來知異日，能將字認已多時。諸郎自是詩書種，嫡出源源分外奇。
梅山弟來同飲醉書本堂 陳著
誰將糟粕視詩書，兄弟何妨做拙儒。流水青山同醉處，清風明月幾歸途。樵歌相與爲吟友，草市誰教見瑞夫。宇宙如今惟有酒，太和樓下渺烟蕪。
歲首戒子到外家展駕寄內弟竺少博 陳著
古俗流傳重歲新，交相來往篤親親。外家在望無十里，內表如今能幾人。筋力難施身已老，形骸不索意方真。兒曹能拜何妨遣，要使綢繆百世春。
二月四日梅山弟留飲 陳著
醉中咄咄向空書，開眼猶能傲薄夫。多事光陰存社櫟，十年筋力老園蕪。籓籬吾道難爲黨，衣食諸人未信儒。懷抱海深姑寄酒，習家池上不同途。
春日偶成二首  其一 陳著
老景還逢春一番，尚能消受自溫存。蠶寒風雨梨花屋，蕨熟人煙樺角邨。無事課兒多閉戶，有時見客一開樽。旁觀莫笑謀生拙，元是詩書舊子孫。
春日偶成二首  其二 陳著
烏兔催更日夜番，獨於衰朽尚相存。世情富貴鮑魚市，老眼風流麻鳥邨。牢立詩肩撐雨屋，施營酒料續春樽。芒鞋又辦遊山計，我亦興公不姓孫。
用戴帥初韻寄孫常州 陳著
溪繞山圍楊柳遮，戰蝸國裏退閒家。兒孫滿眼堂萬卷，賓客多賢館五花。立脚東皋看倦鳥，回頭溫水笑跳蟆。相知惟有詩相寄，便羽一封三印斜。
送丹山主者周東隠 陳著
飛來峯頭飛鐵錫，一坐八載丹霞岑。山林成陰饕眼淺，議論近古咻機深。白雲泊對不留迹，明月行空是歸心。可無坡翁挽戒老，試聽重新鐘鼓音。
夜酌丹山 陳著
石路深深著梵宮，綠陰截斷出塵紅。春風杖屨閒忙外，明月山林醒醉中。有酒何須白蓮社，無詩可入碧紗籠。歸途自有兒扶笑，不用過溪勞遠公。
東隠退永固齡叟留之慈雲西堂 陳著
識破機關便出林，滿天劫火可能侵。水流不去青山影，風與俱高白鶴心。物外弟兄相契合，眼中世界幾浮沉。是知處處虛西榻，難得慈雲一片陰。
拜趙端齋墓有感而書 陳著
流俗滔滔逐亂塵，典刑卓卓老宗臣。山川在眼孤忠淚，風雨無家一夢身。及奠生芻吾已晚，忍看宿草自成春。方來世事誰能料，須認分兵護墓人。
詠孫常州飛蓬亭 陳著
藕花池上竹梅陰，一艤中閒用意深。畫舫規模供燕適，虛舟世界看浮沉。快風未信千帆福，逆水難憑百丈心。惟有此蓬飛已定，更無驚浪怒濤侵。
過仙山詠孫松磵新菴 陳著
雅懷欲友漢劉樊，巧築屠蘇壓大蘭。檐宿白雲山氣重，門無赤日樹陰寒。少年自得老成趣，危世誰如肥遁安。下界黄塵從擾擾，不妨高枕夢邯鄲。
甲申夏到杖錫憶戊寅秋同黄東發遊 陳著
布襪青鞋共踏雲，七年往事不堪論。湖山宿草夢魂到，風雨秋鐙詩卷存。後死猶能傳耆舊，平生相屬□兒孫。老禪携手經行處，薄采芷蘭招楚原。
暇日偶成 陳著
天賜衰年一屋清，住深不接過門聲。带泥筍角燒易熟，得雨芥心批又生。山與雲宜時弄色，鳥乘春旺自呼名。誰能計較方來事，粥料何妨逐日營。
夏五再遊慈雲 陳著
青山屏繞碧溪灣，不是閒身欲到難。好客易招纔隔水，先塋在望莫憑闌。三杯便是人閒福，半榻聊分物外安。扶醉有兒歸路穩，不妨風露舊南冠。
詩似來石門同少野 陳著
出林危世是亨途，道眼相逢菜味腴。愈契大顛非爲佛，坡知老印本來儒。携晴雪瀑藤花路，話舊青鐙柏子廬。萬事已拋松枕外，不妨姓字落江湖。
用帥初韻謝其壽我之意 陳著
錦雲忽把老瞳遮，壽語何爲及我家。怕說庚寅賦湘芷，漫書甲子譜陶花。長途交騖鼠爲虎，孤迹偷生蛇放蟆。人世到今何足問，桑榆況已日西斜。
兄弟醵飲訪雪航次弟觀韻二首  其一 陳著
天女多年爲散花，晚年來此寄年華。貧因好客甘如薺，詩解醒人苦似茶。入室漫爲雲作主，開窗惟許月通家。有時得句忙題處，滿壁淋漓字濕鴉。
兄弟醵飲訪雪航次弟觀韻二首  其二 陳著
夢斷天邊飛佩霞，短筇松路趁溪斜。歸鴉山外煙如畫，過雁雲閒雪欲花。跌岩琴書誰我輩，承平鐘鼓自僧家。從今載酒須同醉，兄已頭童弟髮華。
偶成 陳著
生計何曾問有無，心安便是邵堯夫。攙春菜奉清饕味，耐凍梅呈本相癯。閉戶茶香浮雪屋，推窗山影落冰壺。終朝幸自無他事，忽聽兒童報索租。
遊慈雲 陳著
老懷不與世情便，纔說閒行興翼然。微濕易乾沙軟路，大寒却暖雪晴天。未曾到寺香先妙，底用尋梅山自妍。笑問松邊人立石，汝知今日是何年。
次兒瀹以年字韻呈喜而又賦 陳著
一詩未足見兒賢，意氣中閒頗藹然。忠厚人家宜有後，亂離時世始知天。老懷信汝窮須達，俗眼從渠醜做妍。培得根深花自茂，莫將今日看他年。
深瀹既聚用前韻示之併示姪溥 陳著
吾將語汝汝來前，勿聽吾言藐藐然。君子最難端造處，人心易失本來天。須知妻係家興廢，自有人分行醜妍。三世一門詩禮在，莫教春意有窮年。
遊慈雲 陳著
曉日烘晴一白晞，青鞋踏滑叩禪扉。千山流水溪聲活，二麥涵滋野色肥。僵卧不妨晴又出，興來誰肯夜空歸。弟兄歡笑兒扶醉，滿袖新詩下翠微。
次韻趙景文見寄懷親 陳著
薄俗滔滔逐水流，誰能古道兩綢繆。白雲終日靜相向，紫氣有時來更留。啼鳥已呼春到了，醉馿曾記舊遊不。山林樂事輸君早，未遇仙炊已轉頭。
七十見梅有感 陳著
萬木都由冬折磨，孤根却做老生涯。寒心欲吐知誰主，瘦骨相依有自家。祇許江南鴻雁見，肯交春後蝶蜂譁。風吹不斷西湖夢，一曲從他月落笳。
送單君範赴汪西皋館 陳著
溪水沄沄雲出山，行邊意思自相關。欲從杖履吾已老，猶喜詩書君未閒。道脈不隨多事去，文風似放一分還。紛紛世變忘言外，春在西皋花柳閒。
次兒生日八句示之 陳著
祖心流慶我生兒，說與吾兒初誕時。吉夢覺來珠蚌坼，喜聲浮動玉麟知。如今弱冠歸妻後，此是平生進德基。自有季方家樣在，一門詩禮要扶持。
凝光亭偶成 陳著
一寸春暉值萬金，誰能白髮繫光陰。燕鶑已付忺新耳，蠶麥猶關活世心。坐到夕陽如夢寐，看來時事只沉吟。暖風吹面忘懷處，何日何人更似今。
梅山弟池邊醉吟 陳著
兩岡銜口水流脣，茅屋三間松四鄰。花影落池塵外境，鳥聲喜客靜中春。生涯已付桑林舊，活句還隨菜酒新。滋味悠長有兄弟，不知山外更何人。
弟觀喜董稼山至有詩因次韻二首  其一 陳著
蒼狗白衣紛過雲，到頭故我始爲真。山林高看平沈世，風雨難摧獨樂春。時出苦言醫俗耳，多培好事壽閒身。仰天咄咄今何日，百里相過有若人。
弟觀喜董稼山至有詩因次韻二首  其二 陳著
誤辱高軒訪子雲，須知我自是玄真。石心已落千尋海，霜鬢難留一髮春。門外道途新舊眼，兵前朋友死生身。如今聚首休輕別，他日黄金枉鑄人。
次弟觀與齡叟詩韻 陳著
雪竇飛來一片雲，寺門興起總由身。鐘魚飯衆有今日，鉦鼓粥神多信人。兩閣眼空風黑夜，四山手植雨清春。我今亦是陶潛輩，三笑圖中就寫真。
八句呈董稼山 陳著
樓閣高虛壓翠微，詩囊酒擔答春暉。山環水抱花相映，天闊雲開鶴自飛。已有新陰共醉卧，何妨清話放遲歸。浮生難得如今日，回首人間萬事非。
別齡叟八句 陳著
翠竹黄花曲曲香，中間猶有太平腔。淡交一飯雲山鉢，詩夢對牀風雨窗。忽動歸心隨晚策，尚留醉興寄春缸。閒行除却禪關外，牢閉柴門學老龐。
次韻黄長孺 陳著
人情相得古來難，肯溯溪山伴退閒。瀟灑風流屏褥外，和平氣象瑟琴閒。鵲巢自愛居南國，鶴帳從教怨北山。只恐杜鵑聲夢裏，與君飛去又飛還。
長孺因吾二詩有負米分鄰之語因又次韻餞其歸二首  其一 陳著
聲氣相投玉應金，花閒話到翠成陰。一清門戶無同脈，萬古詩書可立心。母子要知烏哺反，夫妻應感白頭吟。若言相諗早須覺，難得青春長似今。
長孺因吾二詩有負米分鄰之語因又次韻餞其歸二首  其二 陳著
紛紛薄俗事輕脣，自喜衰年德有鄰。危世孤兒華髮母，歸舟百里碧波春。不因噬指感懷切，肯學嘔心搜句新。娛舞慈庭應細說，丹山筍蕨正宜人。
次韻黄虛谷 陳著
弓招消息下幽京，羣起張弮不受檠。衰朽分爲林下物，英雄誰取彀中名。坐看年少摶雙翼，爭把時銛驅五兵。萬事要終方有見，休憑水到說渠成。
答范景山晝詩見意 陳著
綠陰門外漲黄塵，來往清風自可人。契闊一尊鐙雨舊，平安數字麥寒春。閒居有味何妨拙，古道無情却耐貧。漠漠水雲山隔斷，何時王翰卜爲鄰。
次韻弟觀晚春風雨 陳著
天正宜晴却又非，雲頑未是放開時。可曾路滑官移緩，但覺山寒農務遲。風雨顛狂如醉漢，乾坤正大亦嬉兒。陰陽自有人調燮，牢閉柴門只自規。
次韻石秀叔聞鶑 陳著
分得天機自動簧，與春相約不參商。無情有態眉如畫，是曲非腔口尚黄。公子舊呼歸夢境，友生新好出邨莊。山窗詩客先聽處，寫入烏絲句亦香。
次韻姪溥到雲南外家回 陳著
二竹家傳一髮微，眼中難問是和非。詩書事冷官符惞，韋布形枯繒戶肥。兒戲仙樓空夢見，老過顛嶺只愁歸。山溪亦有不平處，終日諠聲水戰磯。
四月八日携子姪到上乘偶成 陳著
白首猶堪數里行，相過一笑見山堂。殘僧門徑靜於夜，新夏林塘暖自涼。且借吟牀娛半日，何妨歸笠戴斜陽。我來豈敢辭筋力，先隴松楸倚寺旁。
次韻長兒生日示諸弟 陳著
吾愛吾兒責望兒，終身實處看平時。夫妻琴瑟方爲順，伯仲壎箎便是詩。要向魯鄒中進步，先從曾閔上求知。酒邊見汝傾心句，不覺摇頭笑脫頤。
用弟觀韻二首  其一 陳著
住世光陰曉日霜，浮生誰弱又誰强。干戈時節貧差穩，詩禮人家話亦香。何用移文來北隴，可能把酒博西凉。妻無慍見兒堪教，門外從他沸一鐺。
用弟觀韻二首  其二 陳著
粉兒乳子等蓬麻，書種精神見始啞。自分閒居培玉樹，無心勞役讖金沙。如龍當有騰高日，何恙能侵積慶家。乳哺薄乖隨勿藥，番成點浪□塗鴉。
季秋入城郡人迎鮑王有感 陳著
滿城呵道漲黄塵，儀衛森嚴亞玉宸。幕帟遊魂勳閥舊，鼓笳殺氣譜家新。西風兒戲知何世，末俗民心只有神。兀坐僧窗增感慨，梁公已矣更誰人。
次弟觀與雪航韻 陳著
老友姑從方外求，危時亦可少紓憂。笑圖難贅餘人契，病室應關一世愁。淡飯是緣終有味，故山雖好莫回頭。滿航雪意元無價，住色空中是應酬。
次弟觀爲陳子得納婦別李親家 陳著
馬頭姻締熱相尋，誰識清交舊紱簪。澤底李無門望態，村中陳有世婚心。別來得見百罹後，坐到忘言兩意深。醉裏送君何所有，嚼梅花碎寫成吟。
姪溥生男命曰迎孫取迎長之義且爲方來期也因賦八句 陳著
應夢熊祥月又圓，以迎命汝豈徒然。遲之蓐卧十朝後，恰似陽來一日前。極處逢生天意在，長孫得嫡祖心傳。相期他日成人事，復見升平要著鞭。
次單君範遺次兒韻效魯直體 陳著
世變不常有陰晴，吾道由來自坦平。安得天資白受采，要憑學力濁爲清。三日刮目迎呂遜，一月坐春盍孔程。便須從今加鞭去，庶免轅越轍幽并。
次韻竺梅潭見示 陳著
曾携古調坐琴清，獨有知心老滅明。百拙相安無異政，三年一信自同情。綏强粗祖太邱實，宰社終慚戶牖平。桃李春風重回首，誰知倚樹有新盟。
次韻夜坐 陳著
山林分老不求官，梅月窗深耐坐寒。浮世人如春夢亂，明朝事作宿緣看。膝邊鐙火心相付，眉裏杯盤量自寬。睡去醒來朝復暮，百年如此是平安。
單君範過西皋迂途來訪一詩道別 陳著
老境途迎作夢看，出門相送是愁端。分携不去有心在，長揖無言回首難。霧雨暗山家信遠，春風吹笠客心寒。儒生例是多勞役，幸得琴書路尚寬。
送同少野赴華藏寺二首  其一 陳著
絮帽蒙頭太白峯，忽然霹靂起虛空。遁菴强出本心退，荼毒高遷好樣同。南北雲山十年夢，東西浙水一家風。無邊福量如何說，龍象都歸禽縱中。
送同少野赴華藏寺二首  其二 陳著
落花流水去帆孤，風雨交情奈老夫。詩屋知誰共雲月，笑圖和我入江湖。千山遮眼夢自到，萬笠傳聲書可無。家有壽翁垂百歲，尚因歸省及桑榆。
次前人韻以寄 陳著
流俗誰能問故知，慇懃書信驛同驅。古心地老天荒日，閒意風來月往時。交一臂閒機尚失，隔千里外會難期。從今要識相思瘦，認取青山槁木枝。
朝歸生日 陳著
當年分得月中胎，八歲精神愈覺開。小學路頭方謹入，平生根脚要深培。家貧只問子賢否，父老何妨兄教來。須識此身關繫大，莫如流俗赴波頹。
次韻女淑壽兄詩 陳著
道韞生來亦謝芝，解吟今有壽兄時。着行布字銀鉤細，鎔意成辭金薤垂。義氣流行親手足，笑風吹到老鬚眉。自家兒女能如此，一味清甘足解頤。
又用韻示長兒 陳著
向來枯卉亦生芝，種學纔深可瑞時。語海方知蝸井淺，培風當使翼雲垂。可能任運如彭澤，也要名家似蜀眉。理義本來非外鑠，自求兩字盍觀頤。
丙戌五月朔閒坐偶成 陳著
石火光中見歲華，溪雲深處寄生涯。詩書屋下無嬉具，桑竹窗前有美花。拗境日增多活媿，囂塵天與一貧遮。乾坤自隘鄉鄰好，猶得開門守故家。
宿天甯寺偶成 陳著
參差新復古禪關，殘樹疏篁百畝閒。清曉軒窗初過雨，黄塵城市自深山。一家暫付客天外，半榻聊分僧夏閒。猶有故人相訪問，到無言處是時難。
因閒坐偶成韻謝黄虛谷 陳著
夢曾騎馬踏京華，老矣盟鷗寄水涯。回首故人多宿草，攢眉晚節自寒花。南風漫把初心鼓，西日難將隻手遮。猶有窮吟誰管領，何時王翰作鄰家。
次韻黄長孺 陳著
玉潤深慚冰未清，午軒杯酒見人情。艱難方識山林味，親戚還兼朋友盟。安用白頭傷世變，又看黄葉報秋成。羨君燕奉潘輿處，淡泊中閒禮樂聲。
用長孺七夕韻 陳著
炳炳雙星從古然，滔滔多話到今傳。渺茫河上曾無事，醉夢人閒自並緣。妄不易祛姑立我，巧如可乞豈爲天。癡兒甘受三年詐，獨有崔生此話賢。
七月望郡庠賦秋聲詩且欲不犯題字及見所作良可發笑因賦二首示諸兒  其一 陳著
天教少昊管金行，發越清商妙莫名。萬宇虛涼機自動，千林摇落氣難平。怒爲伍子潮江吼，細入歐公夜壁鳴。最是幽窗多感處，數聲唳月雁南征。
七月望郡庠賦秋聲詩且欲不犯題字及見所作良可發笑因賦二首示諸兒  其二 陳著
氣應商聲慘又清，人閒難聽亦難名。非神非鬼洞庭樂，爲鶴爲風淝水兵。老葉自吟高處調，寒蛩相趁閙中鳴。西風機籟年年事，分付與天心自平。
次吳竹修寄澤南洲韻 陳著
君客蓬堧偶滯留，我尋菊伴枉經由。翠微輕失相逢笑，白髮堪禁幾別愁。只爲交情如管鮑，未能忘物似聃周。何妨重約論文酒，尚有橙黄橘綠秋。
次韻梅山弟 陳著
挂畫燒香書滿前，丰標清出剡溪源。平坡肘腋眠牛壟，小屋規模放鶴園。外事任如黄葉寂，閒心暗與白雲論。應須參到希夷處，自是三峯直下孫。
盧竹溪得處士號邑尹有詩盧以其唱及其自和來求余次韻 陳著
夢破邯鄲百念齊，長汀西畔半分溪。護符清出黄冠品，承命有加紫詔泥。徑捷更誰疑晚節，山居有客侈新題。老吾亦是三峯裔，何幸相逢有子兮。
兒姪輩爲燕老集石秀叔以詩來和之二首  其一 陳著
身是書中老僕童，布衣不溯馬頭風。雖無二頃資窮巷，猶有三峯著睡翁。虛室漫留莊叟白，新詩忽見相州紅。危時流俗滔滔去，鐵石心腸獨我同。
兒姪輩爲燕老集石秀叔以詩來和之二首  其二 陳著
白髮扶携綠髮迎，今爲何日自歡聲。任供觴豆人情便，存古門庭俗眼驚。壽語相期滋我愧，醉吟多感有兒賡。但令里曲皆知孝，此酒何如考叔羹。
丙戌十一月十六日迎孫試周八句 陳著
杏林深處長孫枝，春意烘堂看試兒。脊硬不移匍匐手，語遲厚養粹凝姿。喜開三世瑶環瑞，滿望重闈白髮慈。與汝家傳雙色筆，文章得力豈無時。
吳竹修以詩寄次韻以復 陳著
避世歸來星一周，小丹山下剡溪頭。風塵滿眼醒如醉，宇宙關心笑亦愁。書几日聽諸子業，菜畦時共老妻遊。吟鞭倘踐相過約，雞黍猶能食仲由。
用前韻似齡叟 陳著
早歲雄心撼不周，晚年歸契老禪遊。肯除酒戒容元亮，欲答梅詩愧子由。隠几雲山長在眼，出門風雪又回頭。元宵有約慈雲閣，鐙火能無感舊愁。
贊王來山愛竹祠前枯竹再生 陳著
清護祠香立翠寒，誰知活處發霜痕。生生與善相爲脈，節節是仁皆可根。方信虛中涵造化，何妨直下長兒孫。更須就此封培去，千畝成陰百世門。
次韻崇福老澤南洲 陳著
邯鄲枕上夢回身，景照窗前醉卧人。山別是天遲放晚，鳥知何世早呼春。乾坤大事三緘外，湖海清交一笑新。山去莫嫌來往密，免教雲樹兩馳神。
示梅山弟八句 陳著
浮世蘧廬付一呀，詩書餘瀝子孫家。兩池分受高低水，四岸量栽次第花。笑傲溪山如故舊，招邀雲月共生涯。相逢數酌春風酒，不信人間有戰蝸。
次韻竹石亭 陳著
卷收湖海入高懷，勘破人閒蛇影杯。老骨耐看寒後柏，古心相沃渴中梅。何妨風日同清美，不怕山雲礙往來。多少詩香播牙頰，夕陽移酒坐蘭苔。
和息菴呈蒙山韻 陳著
象驂來自海之濱，何幸相逢孤獨園。好句不妨詩共屋，戲言敢及賦名坤。江湖自有清風調，雲月難招流俗魂。千里文章本同味，幾時樽酒細重論。
詩送讀易堂張碧窗之揚 陳著
占得資身話柄高，六鼇島上足逍遥。南風又送飛霞佩，北道相期明月橋。要坐虎皮專說易，肯携鳳侶共吹簫。此行直上青霄去，不比閑纏鶴背腰。
呈齡叟 陳著
寥寥古道獨開門，一見無言心已聞。別後黄塵留四月，坐來清雨洗三分。鱗鱗秧活方吞水，翼翼山飛欲舞雲。此景此生如此酒，證明耐久有南薰。
留西山 陳著
老憊無如汗枕何，起看玉宇瀉銀河。殘山賸水淒涼甚，明月清風感愴多。無計閉門遮外事，真成開眼夢南柯。坐來不覺東方白，又是餘生一夜過。
贈平原師妙覺歸溫州 陳著
喝破炎塵一錫飛，迂程千里訪衰遲。袖中明月無時價，面上清風似故知。契順何求惟勇義，參寥欲去且談詩。便應立脚五山頂，未死相聞倘有期。
次韻趙寄菴 陳著
家住黄沙綠水灣，功名土苴任天慳。顧瞻宇宙驚多礙，收卷江湖憩一閒。處子聲容心自鐵，太公年幾鬢纔斑。老來難得重相見，明月清風處處山。
見雪 陳著
馮夷老手妙莊嚴，一色工夫一夜添。統捲山河還太極，平拋珠玉到窮閻。瘦吟相諗梅寒苦，渴飲何妨秫凍甜。黄竹方哀糴方湧，幸猶三白是豐占。
次黄長孺元夕韻 陳著
流俗誰知運會元，逢場作戲逐時論。梅花簪燭行呼野，竹葉裝巾醉舞村。幸是深山寬夜禁，苦無佳月破天昏。鼇山盛事當年夢，老不禁寒早閉門。
上乘展墓示子姪 陳著
吾行荷謝老天公，不放南來送雨風。筇杖步前皆雅興，梅花香底欠詩工。塵埃辟易青山外，邱壟淒涼落照中。一片初心分付處，兒孫他日記衰翁。
次韻盧致遠祈雨喜應 陳著
四郊多少出雲山，六月如何得雨慳。天意茫茫知不外，秋成岌岌有無閒。人非稼穡誰爲命，職在蛟龍可聽閒。終藉精忱起靈蟄，鶴驂带得夜瓢還。
次韻內姪竺稷留別 陳著
外家忠厚世多才，挑轡相過一笑開。珍重年光記親戚，綿延義脈到雲來。後生要積爲山簣，前事休論覆水杯。榾柮爐頭好情話，莫衝風雪便輕回。
避難雪竇之西坑遊西麓菴 陳著
山閒築屋古西坡，小小規模浄似磨。兩壁鼓鐘來雪竇，四圍松竹護雲窩。軒窗有趣高僧遠，門戶無遮俗客多。我寄前林時一到，未知風月意云何。
戴時芳時可學子吳叔度文可載酒西坑勞苦 陳著
驚魂何事到西坑，豈是三生願莫償。兩寺鼓鐘醒客夢，一邨草木助吟香。人情物變多時樣，水色山光自古妝。我本無何鄉裏住，仰天頫地兩茫茫。
次韻趙景文見寄 陳著
十載扃門白髮翁，一絲飛毒忽纏胸。浮雲隨讋驚雷散，躍鐵終逃劫火鎔。尚有先廬供手實，幸叨儒籍免身傭。關津本不征風月，來往何妨信一筇。
次韻似前人 陳著
山居隨意旋添成，截斷人閒利欲腥。蘭茁不妨虛白屋，松苗如見舊氈青。書癡面目唾亦笑，酒聖風流心自醒。閒裏光陰天下樂，誰知此處是思亭。
次韻弟觀似單君範 陳著
聚忽如萍散忽雲，今朝得見滿腔春。詩書有味兵前友，官府無名天下人。相對兩窮消白日，不交一語到紅塵。梅花紙帳寒初試，儘可留連似病身。
旦起誦邵堯夫詩 陳著
二十年前塵路忙，如今都住寂寥鄉。梅花時節溪山好，菜粥人家門戶香。否往泰來天外事，早眠晏起枕中方。案頭只有堯夫集，參得透時滋味長。
收芋偶成 陳著
數窠岷紫破窮搜，珍重留爲老齒羞。粒飯如拳饒地力，糝羹得手擅風流。家貧自盍勤多種，歲晚何當飽一收。回首人閒劍炊米，誰知煨燼有爐頭。
西窗與弟姪戴時芳酌酒 陳著
一檐晴色好相陪，可意人能幾度來。便覺酒香隨意動，共將書氣拓塵開。有生盍作無生看，未晚何妨到晚回。安得分時皆是趣，停雲歸鳥亦悠哉。
次韻齡叟 陳著
儒酸自是分當窮，老退非干勢不容。并日莫留饞半菽，餘生休說壽三松。眼中落落同人少，脚底兢兢坎險重。惟有靈山老吟友，暗中心事兩雲龍。
次韻里人紓憤 陳著
浮生分付四休休，自謂眉閒絕點愁。鶴在雞羣空有志，鴻罹魚網莫抽頭。妄災勿藥終須喜，坎難維心底用憂。榮辱兩忘饒落魄，何妨痛飲學巢囚。
余生日悶中示諸兒 陳著
吾今七十有七歲，多事多憂多病餘。舉室忍貧饞煮字，長兒留遠夢收書。券逋積滯泥中獸，戶計偷生釜底魚。回首當年有今日，苟延如此要何如。
次韻少野 陳著
古調難逢鍾子期，近交祇數巳公詩。家風自別閒相似，心事無涯話有時。草木味中猶著我，荆榛叢裏更同誰。衰年如許會能幾，俯仰悠悠雲水知。
次韻戴帥初贈銅山寺主僧若珣 陳著
憶昔曾尋紫翠堆，轉頭非舊幾年來。僧檐蔓草幾成樹，佛座蓮花半纈苔。忽自吟邊飛錫到，再從空裏把山開。江湖總是風光地，應世因緣第一回。
賦胡貴常所寓西樓 陳著
早挾台山紫翠光，來棲高處足徜徉。浮雲相伴身爲客，落月應同夢到鄉。雁笛入聯饒獨唱，鳳簫在袖待雙翔。拍懷湖海何妨共，倘許扶携上大牀。
次韻弟茝醉中示弟觀二首 自道 陳著
六十家婆八十翁，此心無事便融融。肉香韭甲磁盆內，蝶夢梅花紙帳中。自有乾坤無俯仰，誰知否泰是窮通。出門一笑春風闊，孤鶴橫天忽自東。
次韻弟茝醉中示弟觀二首 爲弟茝道 陳著
斑髮朱顔楚秀翁，陶陶樂意與天融。凌虛長嘯天無際，耐靜高眠日過中。茅屋生涯消幾許，梅花氣味最相通。詩書風日何妨共，載得歸來自甬東。
寄史景正教授 陳著
物表樓前話一番，晨星落落破癡昏。詩書非事口儒學，韋布不知身相門。壹是古心交耐友，多將新意發陳言。吾今老矣難重會，川泳雲飛有子孫。
次趙景文絕糧 陳著
赤嶠歸來似夢中，春風滿面掃儒窮。祇愁不祭鬼成餒，那問乏供兒哭空。饑卧何妨專雪屋，清貧消得喚冰翁。浮生總是閒煩惱，天已安排十二宮。
送女清適甯海胡氏回次韻弟觀浄慈詩寫情 陳著
自恨當年許嫁輕，臨歧悲哽不能聲。痛腸恃酒翻多病，險道登天僅得晴。女欲有家生世事，誰知與父別時情。是雖壻玉□堪抱，南望雲山淚自傾。
贈黄長孺奉母還家 陳著
潘御迓從靈緒鄉，簫吟歡動喜還堂。詩書餘澤心猶古，桃李春風話亦香。卜築已投山契合，奉甘先與菜商量。行邊好語須聽取，去却來時後會長。
送別單君範 陳著
寒山曾約醉梅香，桃李花時願始償。四海舊交知有幾，三年一見去何忙。春光自好別情惡，老語無多贈意長。送到溪頭重回首，東風吹不住垂楊。
次韻弟茝客懷 陳著
竹洲西畔綠楊陰，一別春光直到今。老境不生貧富夢，浮雲應識去來心。神明官府頌聲滿，風月弟兄詩味深。歸辦山中□紅飯，古來流水一張琴。
次韻西山寺主清月 陳著
一居西崦一東溟，曠落乾坤本不扃。古月淒涼惟有夢，清風來往了無形。翩然好語真心白，中是當年□眼青。握手笑談明日事，雪庭庭畔綠楊汀。
次韻胡景參制機見壽二首  其一 陳著
倚囊仙叟付良姻，一實交孚略具文。共喜樹高堪託蔓，自憐蕕臭不投薰。移厨幸免勞都督，問字何妨□子雲。月峽霞峰總奇絕，閒中相望足爲羣。
次韻胡景參制機見壽二首  其二 陳著
南風吹笠走長鬚，一軸新詩一幅書。虎榜陳人有韓愈，鶴山佳壻得肩吾。行年八十死將似，求活須臾計已疏。慚愧珍羞□初度，忽忘門戶是窮儒。
次韻曹久可見寄 陳著
古道難知薄俗新，窮塗別語記城闉。君携夙學長湖塾，我寄殘生農望春。相見笑談雖未準，一詩來往尚堪論。出門凝眺空銷黯，流水行雲冷看人。
次韻吳應奎解嘲 陳著
兩別因循久釀疑，其如老病骨纍纍。心銘自勒家庭苦，手綆曾懸坎井危。吠雪有聲非我累，仰天無愧要相知。交情須看寒松柏，傲盡春風桃李時。
次前韻吳山甫解嘲 陳著
望春山下剡溪湄，窮處無聊甚係纍。竹會依然思二阮，苗凶行矣入三危。梟聲只盍聞而睡，蛇影堪期達者知。試問流空千古月，過雲妨得幾何時。
雪寒 陳著
巫山神女欲回車，滕六留雲布玉華。流水不冰翻有氣，老梅雖凍自宜花。幸逃僵死榆關戍，相伴饑眠草屋家。種麥已遲天豈恝，一聲晴意曉檐鴉。
爲齡叟作 陳著
多年坐鎮翠微西，鐘鼓聲中好品題。見大不嫌山寺小，立高應笑世人低。掃莓苔地皆新築，倚竹梅雲是退棲。最與老天相狎處，無邊風月省提携。
元夕醉梅山弟家  其一 陳著
行年八十病餘身，梅塢留連率見真。花到詩家方吐氣，酒無菜飣不成春。世情風雨妨歸路，古道山林有主人。珍重此時相得處，弟兄門外是浮塵。
元夕醉梅山弟家  其二 陳著
爲吾大患爲吾身，假合將來認作真。烏兔有誰相與老，燕鶑於我已非春。再生未死客中客，萬事無聞人外人。獨有梅花尚知己，不妨一醉且同塵。
梅山弟家醉中  其一 陳著
僵寒危病分泉臺，誰料今猶事酒杯。可是食羊供未足，祇因齏甕喚教回。紫荆老樹死中活，棠棣春花笑處開。兒輩不知身是贅，勸餐雲母壽方來。
梅山弟家醉中  其二 陳著
得閒處處是春臺，分付浮生水上杯。詩酒未爲知瘦杜，簞瓢元不誤賢回。無情宇宙今猶古，有脚陰陽闔又開。世變何窮故如此，只將方寸靠雲來。
偶成 陳著
烏飛兔走傲崑崙，人世浮浮託命根。梅竹僅留三畝宅，桑麻方見萬枝孫。雲相迎送話詩客，風自閉開無事門。適意手攀檐外柳，旁觀撫掌笑遊魂。
次韻陳晟別瀹 陳著
世態悠悠合與分，人生總是一浮雲。瘦□悽惻來東野，妙墨淋漓恍右軍。棠嶠別時如夢寐，竹林何日共朝曛。吾今耄矣雖多感，風月相期未厭聞。
重陽坐邑中旅舍 陳著
禿鬢蕭蕭八十翁，爲誰留滯客檐中。有詩不賦滿城雨，無酒可當吹帽風。與菊相逢還自笑，看萸欲健莫知窮。回頭戲馬臺何處，萬里秋聲有過鴻。
次韻單君範 陳著
駒隙光陰自去留，眉頭底用著閑愁。人生枕上皆槐國，世事棋中幾弈秋。爲子孫謀惟蠹簡，有風月處即菟裘。醉多醒語不覺曉，何處鐘聲出梵樓。
次韻梅山弟靜中大觀 陳著
默默融融內自觀，紛紛藉藉外何關。託言鵬化未爲大，相與鳶飛方是閒。萬古乾坤全易上，四時風月小詩閒。天寒一步不輕動，祇爲梅花費往還。
十月十二日到慈雲見去歲與齡叟詩因次韻 陳著
短筇敲路又投西，滿眼皆詩不用題。風撼材聲如海怒，天鋪雪意放雲低。自憐白髮貂裘敝，欲借紅爐紙帳棲。記取年年此時節，兩翁一醉笑扶携。
次韻張子華寄示正月四日與其兄及俞叔可兄弟四人會飲詩 陳著
兩家昆季賀正來，投轄留連肯放回。恰第四朝春正好，合三百歲老相陪。有光西洛菜羹社，同醉東坡蕉葉杯。何似添儂八十一，呼爲五老共徘徊。
次前韻戲似 陳著
喜逢新歲带春回，四老過從賀泰來。君若燕毛分次第，我當鶴髮領徘徊。忺懷爵躍空相望，弱脚蹣跚阻一陪。傳語諸賢任拋外，百年夫婦自銜杯。
二月九日偶成 陳著
老境何須更問年，得須臾活便翛然。平生交際無金谷，窮健中閒自葛天。終日閉門知拙味，有時放杖信嬉緣。兒孫子曰一聲處，已覺詩書世的傳。
次韻戴時芳病中 陳著
平生英氣欲摩天，晚節逢罹欲自憐。紙帳漫移春夢枕，畫叉難繼日支錢。那知病及窮韓愈，肯把貧謀富計然。但得身安字堪煮，寄聲自有故山鵑。
次韻張子華中秋感時 陳著
乾坤萬里一長吁，老憊悠悠據槁梧。未死自慚前死欠，有生不若此生無。縱聞新詔開途轍，難把陳言入範模。寄語嵩峯子張子，山林深隠是耆儒。
姪溥酒邊呈詩二首因次韻  其一 陳著
家住山深絕外喧，三峯直下老雲孫。古聲不入唐詩社，泥飲甯知杜酒村。饋案一真宜晚歲，竹林相醉任多番。上天下地雖寬大，何物□生偶尚存。
姪溥酒邊呈詩二首因次韻  其二 陳著
人生等是蚋蚊微，年到如今死蹉時。齏甕餘酸聊自分，蔗鄉翻苦要誰知。山川豈特雁堪唳，風雨不知雞可詩。時一出門雲萬里，回頭只許影相隨。
次韻石秀叔城歸卜鄰 陳著
從來熱處易留人，孤負初心墊角巾。盍與溪山酬素約，任將風月洗黄塵。口猶有齒先嘗乳，事付無言但飲醇。見說明朝又東去，莫教虛夢覓詩鄰。
題梅逸林隠君祠 陳著
潔蠲老筆記祠庭，更把辭情韻入聲。誓守松楸爲得死，肯戕桑梓買偷生。衣冠圖畫君心事，香火焚修子血誠。孝義本來無世變，有誰下馬拂陰塋。
次韻王聖傳自歎 陳著
道義相從自一宗，世人擾擾等雞蟲。桂坊素襲多文富，橘隠何憂五鬼窮。寬以平田爲日用，笑將逆境付天公。何時王翰相鄰住，樽酒論詩兩醉翁。
用前韻自述 陳著
憶昔微官玷瞽宗，歸來十載坐山窮。有家却似髠頭釋，無齒真成吮乳翁。□□□清秦吉了，餓猶未死信天公。餘生趯趯只如此，看取東坡賦二蟲。
外甥黄阿相生日 陳著
湖山聚秀繫斯文，汝更崢嶸瑞戶門。嵩里是人誇宅相，慈溪之後有曾孫。書聲自可怡重慶，家學何妨漲一源。遠大相期吾耄矣，莫將苦語等閒言。
送嚴伯長教授邑庠任滿 陳著
手揚教鐸下龍汀，三載從容擅最稱。祿釜半虛家繼廩，書窗獨冷仕如僧。狎曾問字春風坐，惜欠論心夜雨鐙。此去蘭臺芸閣邃，尚須時寄一溪藤。
次韻義烏賈養晦元夕書懷 陳著
新得新晴縱夜遊，紗籠喝道肯遲留。風流買市皆如願，雪艷歌筵總莫愁。不放晴光半分過，亦知人世一漚浮。星星鐙火須臾事，何似長看素月流。
次韻王監叔 陳著
君家深似武陵源，又出雲來旆影翻。負笈肯忘鄞北里，彯纓長說海東門。健收風月歸談麈，醉挽河江入酒樽。回首溪山吾耄矣，笑盟知有幾番溫。
次韻姪溥偶成 陳著
玉藤新月照雙明，便覺梅天暑溽輕。兩屋清風交□影，一團和氣壽家聲。肯陪醉興林遊暢，更喜騷懷草夢成。向上路頭須努力，蓆門元不困陳平。
次韻前人重陽 陳著
說道貧閒亦自忙，誰知碩果自存陽。堪憐凍病如無己，不復狂遊似季常。過眼世情多逐臭，閉門家話自生香。重陽已在西風裏，空有龍山入夢鄉。
十月九日醉中二首  其一 陳著
八十二年真過分，兩三閒屋漫偷安。家人病退藥方熟，兒子歸來酒量寬。祇把詩書供日用，不知宇宙有風寒。開門但放溪山入，心本無他誰得干。
十月九日醉中二首  其二 陳著
人生欲滿十分難，得七分安便是安。鳥信天公終不死，□於雲路本來寬。須知老眼今如古，肯徇時情暖換寒。說與兒曹能解意，相看一笑倚闌干。
送阮子俊歸池陽 陳著
袖携諸老義門詩，燁燁精神起病衰。千里遠來風教地，一言不及浪遊私。山家飯粟論交淡，驛路逢梅信步遲。古道藹然三代上，由來好事要扶持。
次韻吳山甫 陳著
誰敲拄杖碧溪灣，得見霞城老則山。對面相驚風鑒舊，論心不放雨鐙閒。浮生夢蟻淒涼外，春事啼鵑遠近間。幸有新詩相慰藉，忍攀垂柳送東還。
山甫用前韻留別因又次韻送行 陳著
二十年來一見慳，好風吹到小丹山。心交融暢醒如醉，詩話綢繆忙亦閒。邨況非今非古處，花時半雨半晴間。君今更欲尋僧去，知有吟邊債未還。
鄉人爲予再賞鳳花求賦 陳著
朝陽鳴處發天和，化作靈根植寶坡。翠脊雙飛供襯色，血誠百喙染芳窠。儀韶難赴風雲會，任數何妨歲月多。翼翼自珍無一語，暗聽遊客賦卷阿。
次韻石秀叔慈雲逃席自解 陳著
山林幸自絕塵氛，舊事誰嗟散幅裙。方外老交心似水，坐中高論氣騰雲。杯盤引興真相率，鐘鼓催晨醉不聞。但願長留風月主，從今徑造免移文。
董君藻之子時修隨其師戴時可來見八句勉之 陳著
分明眉目綠雙丫，意氣融融十歲華。若要終身行路正，須防小學入門差。人心不古皆流俗，師範如今獨當家。八十老翁無長語，九經中有好生涯。
次韻楊君貴來訪 陳著
雲自悠悠日自長，棲棲破屋七峯陽。危時不死風潮泡，耄境猶生石火光。銜袖慇懃迂客旆，聯珠錯落照山場。扶衰展玩無時節，細把詩中一味芳。
君貴用前韻來謝又次韻答之 陳著
青鞋踏過剡山長，黄菊初香替紫陽。情話綢繆無世變，意吟瀟灑似秋光。別來杏苑驚三載，問及花崖夢一場。我亦風前霜後葉，饒君青髮擅春芳。
次韻史猷父 陳著
西崦殘暉薄首邱，與猨同嘯鶴同遊。山林一出資驚笑，風雨多情管滯留。前別忽來如再世，後期禁得又三秋。湖天倘有相從分，爲我何妨割半洲。
次韻應誠則次楊君貴來求乃父長卿墓銘 陳著
眼中宿草感懷長，聽徹啼鵑送洛陽。萍世生涯隨日異，花崖門徑尚風光。心知父志能全我，文得家傳早擅場。天也有人方寸事，本根深處自流芳。
送李仲實官郡學任滿歸餘姚 陳著
手分教雨□鄰庠，咫尺何分明越鄉。一正不爲崖壁異，三年相與藻芹香。梅花時節催行色，藜燄風流要當行。應有青雲扶健翼，摩挲老眼看翱翔。
送衢州孔明達官郡學得代送行次韻 陳著
三載分氈正學規，初心元不爲窮饑。官身恰似僧遊錫，歸面無慚婦織機。霄漢故交爲有後，山林遺老辱相知。前程步步須珍重，歲晚江空人物稀。
賈養晦以其父叔厚所賦臨清亭詩求和因用韻寄題 陳著
湖邊小築扁臨清，眼力高人巧思營。再世規模爲日久，一區光景得天成。兒孫受用功名外，朋友過從水□情。我亦要投瀟灑約，恨無鶴骨駕雲輕。
四月朔日鄉飲於邑董氏之依綠亭口占 陳著
道義爲鄉自不同，肯隨流俗唾衰翁。高談驚散洗紅雨，清飲喚回依綠風。直欲鳶魚相上下，那知烏兔有西東。得閒不樂真堪笑，金谷平泉總是空。
贈陸可復西遊 陳著
梅弄疏花近黓天，摇摇征旆浙西船。江湖闊處多奇遇，風月初心及少年。莫向晚唐中入局，須從老杜上加鞭。耄夫拙語幾乎駡，免示他人作怪傳。
次韻楊君貴 陳著
趁小春晴踏險來，相從溪屋冷生涯。山林眼力空時態，風月詩聲起病懷。薄酒出篘多亦醉，晚菘入饌淡爲佳。人閒樂處聊示耳，此外本無邱與崖。
王得淦次子侑生日求詩 陳著
梅窗生得甯馨兒，乳腹方離氣已奇。傅就外居來歲事，學從小入去年時。擅三元美家誰繼，有二郎賢父自知。可是耄夫虛贊祝，向來功業是人爲。
次韻邑丞高潔堂任滿來辭 陳著
與雲遊戲佐棠陰，古道誰云不到今。三載二松公事處，百年喬木世臣心。夤緣肯及通家舊，饑餓何妨閉戶深。公去那來遺愛在，老猶能聽晝簾琴。
贈薛總管棄官從□ 陳著
壯年自下退工夫，看破人閒戲劇圖。靈運在家心已放，知章還里計非迂。梅花夢好拋鴛侶，蕙帳閒多引鶴雛。湖海風波任澎湃，白雲飛處結屠蘇。
次韻邑宰丁溉之點舟白杜 陳著
馬首爭迎我魯山，山邨風景趁詩還。樵蘇飽暖烟千聚，鷗鷺平安淥幾灣。似把宦榮拋度外，但收民喜上眉間。作舟事業纔輕試，餘刃恢恢心自閒。
次韻前人雪中 陳著
晚風吹下六花祥，喜到眉閒色淺黄。旋積層寒消夙瘴，平施一白洗時妝。要尋閉戶家形迹，肯爲乘騅客斷腸。歲事已占禾麥好，與民相慶著詩忙。
次韻前人道中 陳著
開遍梅花柳漸絲，甘棠次第又添詩。馬頭邨路皆官況，面上春風是己知。山筆重時諳事體，蒲鞭輕處惜民饑。老夫尚解隨人後，舞勸碑潭水一卮。
次韻前人爲人誣告受羊 陳著
冰蘗肝腸無詭隨，彼嚚何物妄相持。夢魂不到菜園破，行止肯教芒屩知。安用舌埋防異日，空聞肉袒有當時。從他萬口自公議，誰學償金直不疑。
次前人拉遊南山借意道別 陳著
公與南山是夙知，三年對面肯輕離。長汀明月催孤棹，廣莫高風酹一卮。采菊空懷忘辯意，有臺須立太平基。坐巖□處如追舊，盡取瑞峯留退思。
次韻邑宰徐何慊出示所作五首  其一 陳著
詩是天機不浪吟，自吟自正自規箴。參成鳳詔經綸手，織得麟經筆削心。宇宙中閒皆分事，雲霄高處是知音。從來老練公名大，兩鬢何妨點雪侵。
次韻邑宰徐何慊出示所作五首  其二 陳著
誰其知我獨春秋，小試毫芒大用留。二萬言書關社稷，八分地位傲公侯。儒家本色饒青眼，仕路焦心早白頭。笑殺庸人漫多事，包荒襟量自休休。
次韻邑宰徐何慊出示所作五首  其三 陳著
嶔崟一嶺曉光寒，胸次乾坤本自寬。高處何妨吞裏港，倦時渾欲隠中盤。攢眉舊市誰安宅，加額殘民自擁鞍。慈父母來千載遇，手將平易掃艱難。
次韻邑宰徐何慊出示所作五首  其四 陳著
錦製丈高底怕傷，手揮煩熱坐清凉。豁開心上平明鏡，看破人間戲散場。縣裏方將客醉白，臺端只怕趣催黄。梅花本是酸寒物，終累他年鐵石腸。
次韻邑宰徐何慊出示所作五首  其五 陳著
笠戰西風馬噴沙，帆檣迎浪舞神鴉。調舟欲助江流柿，入海非求棗似瓜。歸客迂尋桑社景，吟鞭香带木犀花。行邊好語應聽得，秋月春風六萬家。
次韻徐何慊九日登高 陳著
廣莫亭前秋氣清，招邀酒伴走庖兵。悠然誰解知真意，樂只應須在太平。直到上峯饒獨步，盡收下界入雙明。滿頭芬馥隨歸馬，惟有黄花不世情。
次韻程仲實僉事紀行 陳著
道脈來從洛二程，天教馳轡福東瀛。筆頭有海清塵濁，胸次如春放雪晴。喜拍蓬壺鼇亦抃，攀遮梅驛馬難行。恨無老翼飛隨去，歲晚江空潮自生。
次韻翁古晚府判見贈二首  其一 陳著
清風明月滿蓬瀛，誰識監州閒世生。道義濃香薰政譜，文章餘力到詩城。傃儒不買三姝媚，好客能容一座驚。見說鋒車春在路，北門西掖是功名。
次韻翁古晚府判見贈二首  其二 陳著
振訊䙰褷病鶴形，箳篂影下話平生。受原憲業惟環堵，遡德公心不入城。日把寸量著蝶夢，雲拖一出被猨驚。自慚迂學經題品，輸與兩生無姓名。
贈袁杰入越 陳著
綠髮紅顔玉雪膚，南風吹送上雲衢。平生師友相從去，本色功名一笑圖。庠校元非餬口地，詩書却是護身符。頹波世事那堪說，要見人閒有丈夫。
次韻翁古晚見寄就送其之京 陳著
萬里風雲路向前，功名盍趁仕强年。文如李杜誰爭燄，心是夷齊不問泉。別駕有功歌沸海，築臺在望勇趨燕。自慚筋力難追送，側耳凌清上集賢。
次前人卜居得鄰 陳著
買屋相依老翰林，滿腔新意見新吟。浮雲仕宦四方志，明月家山千里心。鄰誼可曾分楚越，詩盟那有遠何陰。老夫亦忝桐鄉籍，賀厦行須曳足音。
段縣尉以兄約齋二詩求和因次韻 陳著
兄弟誰無仕宦情，約齋好處最分明。自緣友□勤相遜，可是詩懷要獨清。道義終身爲日用，功名外物等雲輕。閉門見說都無事，教子詩書是治生。
女兄歸蕭氏夫死誓守柏舟郡聞於朝賜旌表褒節 陳著
終身堅白表重閽，一粹真如玉不痕。能使齊侯歸弔室，自應沛相奏題門。青天有眼臨霜節，黄壤知心妥夜魂。不見鄞江八行史，葉夫人德長兒孫。
送東平趙孟益赴徽政院譯史 陳著
秀出東平禮樂關，將車來覽小南山。西風承命雙親下，上國媒身九譯閒。騰踏青雲金驛去，笑迎綠髮錦衣還。氣方銳處須珍重，莫把贈言爲等閒。
似李德昌州判 陳著
借重東南官府新，與秋高潔更春溫。公心知寄黄堂印，信令如開綵棒門。純用詩書中古味，樂聞名利外陳言。耄夫也爲鄉民賀，硬忍須臾一出邨。
似星同知 陳著
通守魚符委任隆，規模新處見新功。來從北斗光躔下，坐治南山紫翠中。載路政聲如藥石，契天心畫在屏風。深深到底清相映，一派碑潭水最公。
似臧伯通 陳著
玉壺冰裏見精神，來望芙蓉幕府新。放膽擔當難處事，立身扶植不平人。公家退食門如水，淡處論交面自春。不是渾身皆古道，肯分一盼老山民。
似鄭宗平 陳著
幕府新開紫氣臨，紅蓮綠水照初心。宦遊受用家庭訓，公退尋盟湖海吟。傍塔山居真吏隠，酌碑潭飲當官箴。自矜出谷兒嬉老，一面春風得最深。
次韻徐何慊詠雪 陳著
馮夷翦水暗中央，映带同雲淺與黄。旋積層寒消宿瘴，平鋪一白洗時妝。行仙休羨王恭興，僵叟應關洛令腸。不覺喜吟豐歲瑞，方知知是爲民忙。
又次韻前人見示 陳著
世事紛紛亂似絲，放教公道總堪詩。三年仁政從頭去，百里人心是己知。脈絡相關真爲國，毫釐不便甚捐肌。殘生何幸身親見，也擬公堂舉壽卮。
代吳景年次韻浄慈寺主僧頔上人二首  其一 陳著
烏驅兔迫一衰翁，始信浮生總是空。拈掇琴書終日事，依棲梅竹百年叢。無官不用憂三黜，安分何勞送五窮。咫尺上方鐘鼓地，從師學佛便須躬。
代吳景年次韻浄慈寺主僧頔上人二首  其二 陳著
遠公陶陸成千古，誰復相從過虎溪。西隠老師雖有約，北山俗駕似難齊。詩來日午雙瞳醒，句出天心萬象低。時課家僮修茗供，松風清處坐分題。
代浦城權縣趙節推鹿鳴宴詩 陳著
潜藩歲貢素多才，捷報歡聲沸似雷。南浦士流新姓字，西山夫子舊胚胎。登榮仙籍香浮桂，得意春魁信在梅。此去天衢齊縱靶，代庖祗餞幸重來。
代前人次韻趙縣尉即席詩 陳著
舊來曾此攝雷封，勉策駑鞭愧罔功。自分依蓮遊綠水，豈期沿檄又秋風。今來視昔還多事，我亦無他祇一中。此去未知能淑後，時知石藥頼明公。
代天府曾安撫鹿鳴宴詩 陳著
笙簧聲合隘春風，春在江梅第一叢。月旦姓名光上國，日邊步武便南宮。看花自是長安客，對客當如橫浦翁。杯酒殷勤相屬處，崢嶸頭角已爭雄。
代京尹吳山雲益雪應賀廟堂二首  其一 陳著
安排寒事做年華，老手薇垣第一家。神女先馳行雨旆，馮夷隨翦舞風花。萬塵並納真平等，一色橫陳絕點瑕。養樂堂前清賞處，賀班方退紫宸衙。
代京尹吳山雲益雪應賀廟堂二首  其二 陳著
非才承乏尹瑶京，何幸親逢造化成。凝固地腴豐歲事，均調天氣壽民生。春歸休念采薇戍，夜捷已聞垂瓠城。方信太平元有象，九街簫鼓合歡聲。
壽吳景年 陳著
託迹紅塵不染塵，徑梅溪竹共精神。字真正逼張居士，禪味曾參印上人。聲色素輕非爲老，鬚眉雖皓却如新。兒孫須得文章力，富貴叢中一壽椿。
次韻剡僧孜書記 陳著
縣如殘寺裹荒城，僧幹窮緣耐苦聲。雖把慈悲供日用，可能方便徇人情。四明山背看雲近，九里灣頭呷水清。支遁後身偏念我，惠來詩好愧兼榮。
如岳上人求賦剡鹿苑寺一覽閣 陳著
層簷危鎮梵王宮，景物都歸兩碧瞳。九萬里風斯在下，三千世界本來空。詩懷浩浩晴瀾外，人事滔滔流水東。凝佇移時還暝坐，胸中天地自玲瓏。
次韻弟觀詠丹山池荷  其一 陳著
寺枕丹霞五月凉，藕花數朵碧漪塘。梵天幻出水雲錦，法雨洗空時世妝。七寶池邊分得種，大乘經裏噴來香。是花是色只如是，笑拍闌干何有鄉。
次韻弟觀詠丹山池荷  其二 陳著
一雨西來滿寺凉，盈盈不語立方塘。遠公白社所修種，浄土青胎無點妝。要向花光見菩薩，肯從色界問蓮香。回頭玉手雙杯處，多少風流墮醉鄉。
次韻張子開教授遊杖錫寺偶成 陳著
禪老慈悲下界愁，長詩招我到深幽。人知晚節陶元亮，誰識初心馬少游。星月天高空繞鵲，江湖風惡不容鷗。苦無十畝田堪捨，借得僧房飯幾秋。
聞丹山主僧德周欲退慈雲主僧齡叟留此作 陳著
識破機關便出林，滿天劫火可能侵。水流不去青山影，風與俱高白鶴心。物外弟昆相契合，眼中世界幾浮沈。是知處處虛西榻，難得慈雲一片陰。
次韻前人似前人 陳著
老友姑從方外求，危時亦可少紓憂。笑圖難贅餘人契，病室應關一世愁。淡飯是緣終有味，故山雖好莫回頭。滿航雪意元無價，住色空中足應酬。
壽法椿長老二首  其一 陳著
慈雲一坐十年過，耐受空門末劫魔。晨粥應緣千里到，秋糧入供寸功磨。當風松幹神彌爽，經雪梅花韻更多。大地山河供一笑，底須天女問云何。
壽法椿長老二首  其二 陳著
一相從後便相知，結得因緣似許奇。如水笑談多盡日，與雲來往本無時。爲蓮社約非吾事，讀藕花詩欲汝師。熟處不妨安穩住，江湖風浪更交誰。
次韻弟茝懷歸 陳著
同聲相應甚塤箎，雨夜聯牀只有詩。斷港漫生歸棹興，流年空感浴蘭時。良思難與世情說，衰病聊將僧定移。須信滯流皆有命，不然安用老天爲。
似法椿長老 陳著
山林有福足慈雲，一耐中閒百廢新。詩榻話香來雅伴，齋鐘聲好撼禪鄰。紅顔藥力如平日，青眼梅花又小春。欲贊法身安穩處，年年松竹長精神。
壽炳同長老 陳著
飛雪亭邊欲雪天，當年生日又今年。雲山卓錫閑心外，湖海燒香笑面前。每爲寒交傾鉢施，更多雅客問詩禪。最高高處長長壽，贊嘆中閒歡喜緣。
似告成寺主僧蟾秋海 陳著
出宮牆外步冬暄，轉憩黄花翠竹邊。一笑偈言非本色，相留清供亦前緣。土酥飣潔昏眵醒，湯乳包香老齒便。祇恐醉陶終愛酒，難陪惠遠共修蓮。
次韻趙孟益遊西山寺 陳著
佛何爲者占崔嵬，引得騷朋蹈險來。洗鉢有泉披草見，入門無逕鑿巖開。避人幽鳥毛生樣，守屋殘僧面死灰。自是世閒心絕處，靈山無分莫徘徊。
次韻石秀叔慈雲避席自解 陳著
幽居便合洗城氛，清隠如何及妓裙。橫浦名爲交佛日，眉山老自愛朝雲。逃筵觥罰甯甘受，隔壁釵聲想暗聞。色即是空曾記否，饒君百喙亦難文。
次韻竹窗兄松詩爲其病也 陳著
獨立南山嶺，傲視氛翳表。虬枝結成蓋，寄託紛蔓蔦。風霜受變足，萬古爲一曉。日日當戶門，蒼翠濃可抱。
遊慈雲分韻得是字 陳著
僧關可人心，況此晴色美。蹈蘚滑路多，訪菊香處是。引飲吞山光，清嘯落松子。我有即事詩，就掃石壁紀。
寄貝勉齋馮桂坡 陳著
美人隔江水，相思江水深。江水日夜流，泛我東去心。春風百花老，把酒別草草。邂逅未可期，梅杏黄已飽。
次前韻再寄二首  其一 陳著
誰言溝澮淺，誰言滄溟深。淺不如世態，深不如我心。我心先齒老，不踏章臺草。寄語知心人，故書足自飽。
次前韻再寄二首  其二 陳著
昨日寄君詩，詩說心契深。君詩今日來，深於我詩心。期君松不老，我得如蔓草。相依無棄憎，分我風月飽。
次韻戴成叔  其一 陳著
君子當固窮，達亦豈吾病。有心事窮達，斯與天者競。仕可以致君，止則歸田詠。孔子聖之時，善學即鄒孟。
次韻戴成叔  其二 陳著
蟋蟀秋乃鳴，反舌不鳴夏。天地如草亭，萬物寄虛架。達人窮物理，嗜理如嗜炙。動靜各有時，油然會心舍。
次韻戴成叔  其三 陳著
世上貪鄙夫，紛紛如蔓草。榮華能幾時，風霜不足掃。美人如黄金，百鍊色愈好。用舍無益損，此理須辨早。
次韻戴成叔  其四 陳著
當年雪溪翁，知命故知足。平生一退字，厚施不食祿。高潔嚴子陵，清賢段干木。溪上多子孫，林樹森瑶玉。
次韻戴成叔  其五 陳著
傍家數畝園，景物便偃仰。水近竹愈青，土腴花怒長。得閒日月長，萬里歸坐想。有時發孤嘯，山谷答清響。
次韻戴成叔  其六 陳著
鑿池引山泉，泉脈來擾擾。池上有新亭，池下芰荷繞。色香兩超絕，天然本非矯。花開日開宴，醉裏人世小。
次韻戴成叔  其七 陳著
青山如有期，佳處故當屋。山勢西南來，發岡自岷蜀。其下生偉人，自反常自縮。達觀萬物表，山界歸一粟。
次韻戴成叔  其八 陳著
朝家相真賢，表表梧桐樹。羣賢如鳳皇，飛翔得依附。風來驚四鄰，汗走僵訓註。云胡太山巔，蒼蒼豈其數。
次韻戴成叔  其九 陳著
雪溪後人賢，門戶鬰相扶。牙籤三萬軸，研究勤三餘。天命未可期，毋嗟失東隅。但問道在己，窮達何關儒。
次韻戴成叔  其一○ 陳著
我生一斷梗，會見親舊疏。新詩如春風，習習勤噓枯。謝君和君詩，句甚形神癯。一笑當會此，各道意所如。
次韻竹窗兄欲死嘆 陳著
人生天地閒，所患在身死。身死人誰逃，所患不在此。所患死其心，此患無比侶。厥初天賦性，未始分賢鄙。賢鄙何由分，由自全自毀。是故君子儒，明德至善止。不問身死生，誰論時泰否。紛紛蒙昧徒，知有外物爾。富貴苟可圖，遑恤理如彼。求容足稱香，喪志手落匕。本心不復存，蹠壽何足美。我兄竹窗兄，勁節修竹倚。一病二十年，坐受五賊使。題齋曰委順，無怨當沒齒。聞兄賦欲死，我方疑所以。及觀欲死辭，終亦委順矣。委順則心安，長須此心理。
無題 陳著
鏡中看青山，山色非塵寰。月中看水光，全勝日中看。山水本無改，所遇成異顔。朝過齊王門，暮叩西秦關。人生貴知己，不遇何不還。了了心自定，我居山水閒。
送樓佺提舉赴省 陳著
綠髮方山冠，白玉氣色溫。高談霏木屑，不問能知文。去秋奪標歸，今步南宮雲。儒科青氈耳，指取氣欲吞。春風看花馬，已繫長安門。知君必得意，何以持贈君。事業浩無窮，學問爲本根。我懷宣獻公，況君乃其孫。
送徐倅 陳著
堂堂東嘉英，文章筆如椽。箳篂駐鄞城，迎刃解劇煩。最聲徹閶闔，詔使歸日邊。人方辦杯水，前事乃不然。才難復才難，得見青琅玕。愛護猶恐傷，那可輕棄捐。不見諸葛公，終薦龐士元。
送趙榷院 陳著
彼美稽山松，託根高高峯。當年脫蓬蒿，直上將擎空。卓立旁無依，磊砢多春冬。風霜受變足，身老氣益充。蒼翠照四山，枝柯結虬龍。世人那能見，塵埃瞇雙瞳。匠師知何在，立當要路中。需林方皇皇，有林能不容。行須中尺度，終爲大厦供。
賦樓提幹古檜因贈其之官 陳著
我行晝錦坊，老檜欺眼碧。樛枝巧相扶，衆星拱月璧。人力固有待，面勢本天則。愛益雨露深，風霜莫能賊。維黄楊州公，好此如好德。千金買歸家，與德共封植。秀出攻媿齋，管領無媿色。立朝大節成，有詩見胸臆。三世傳到君，培養當益力。不墜先正心，是乃子孫職。君今西入官，此樹留鄉國。看君德日進，此樹日滋息。他日成名歸，相對兩奇特。
憐貓示內 陳著
黑花一銜蟬，畜之今幾年。捕攫奔走捷，巧黠乃其天。一臠亦割啗，分與眠席眠。邇來主人出，出久厨無煙。罄室鼠輩少，時得聊自延。不就鄰婦呼，甯饑肯垂涎。夜寒身無棲，竈窟恬餘暄。灰染突塵涴，毛色非舊鮮。主人來歸初，繞室如訴冤。旁人固不解，主人當知憐。云何云可惡，惡彼身攣拳。依隨行坐閒，呵叱加笞鞭。不念昔可愛，惟惡今非前。本來是一物，色改愛遂遷。吁嗟乎貓乎，豈獨於貓然。人於夫婦閒，情義亦罕全。花顔少年時，偎倚心相纏。皤皤白髮垂，相醜亦相妍。吁嗟乎人乎，有耳聽我言。人生七十稀，能得幾時安。毋以私自賊，同室操戈鋋。舉案與齊眉，當如孟光賢。糟糠不下堂，當與宋弘肩。不然祇自苦，於我何益焉。我賦我婦讀，一笑願不愆。
無題 陳著
秋色薄山色，黄葉溪景瘠。出門欲何之，失笑坐溪石。冥鴻入層霄，感次萬里翼。手中鐵拄杖，睨視難枉尺。起舞衣袂揚，不借西風力。浩浩天地閒，誰能省頭白。
夜窗書懷 陳著
夜深萬籟平，危坐弗閉戶。不著沈麝香，一空清似許。竹凉露易零，鮮鮮正亭午。彈琴大小聲，鬼語雜風雨。琴罷復長吟，吟罷復起舞。人生三萬日，胡可弱不武。越石勇著鞭，相如志題柱。惟患不自立，彼於我非愈。青萍已出匣，撫視氣如虎。生侯死廟食，可以噬而取。安能久居此，鐙花甘自苦。
乙卯鄉貢鹿鳴宴次韻制使陳方叔勸駕 陳著
我朝自開國，聚奎五星明。人物輩稷契，製作諧莖英。從來詞賦學，尤負器識名。沂公事業富，蜀公德望清。手提文正印，身爲國長城。藐然予小子，亦知師長卿。細將狀月露，壯欲吞幽并。消磨凡幾載，僥倖才一鳴。自謂錐穎脫，猶有劍氣橫。師帥重吹送，寒賤分光榮。向前步驟闊，平生溫飽輕。終懷勸駕禮，肯愧鹿鳴聲。
題甯國府涇縣琴高堂 陳著
一山逶迤來，結崖俯寒碧。傳聞控鯉仙，垂釣山下石。前事不必窮，要是古奇跡。山中好事者，築亭占清特。數本瀟灑花，松竹共幽閴。我來西風晴，一洗塵土昔。出門復回首，山前有歸翼。
先兄至能遠忌丙寅十一月十七日行都謝氏家寓作 陳著
人生有兄弟，手足相扶持。兄死我獨生，我生獨何爲。父母生我晚，我憶我兒癡。兄出我挽袖，兄入我迎衣。低頭嗅我頭，垂手牽手隨。指望我長成，口授書與詩。嘉定癸未春，授筆題春詞。詞云青春過，二十七年期。讖語殊可怪，河魚忽乘之。纏綿日以革，醫藥窮所施。我父解衣典，我母躬爨炊。猶謂病有瘳，誰料終莫醫。家徒四壁立，正頼兄撐支。進有功名望，退有菽水資。胡然遽止此，門戶將依誰。風雨屋棟傾，江海亡楫維。父母相持哭，二姊哭撫尸。時我甫十歲，痛哭已深知。我今五十三，夢見猶涕洟。今日是何日，有感兄死時。老淚滴復滴，往事那可思。回首天地閒，鬩牆何人斯。我抱無兄恨，且爲世道悲。耿耿不成句，聊以示諸兒。
壽王修齋樞密 南津梅 陳著
凜凜霜雪根，拍拍天地仁。皎皎枝上花，卷舒幾冬春。結實調古鼎，味深薄俗顰。珍重不盡用，嚴風護南津。
壽王修齋樞密 采若竹 陳著
楚楚青琅玕，亭亭上碧落。層層凜秋稜，不與春芳約。動摇清風生，塵濁空萬壑。常時一味靜，水月環采若。
壽王修齋樞密 霜傑菊 陳著
的的芳種傳，足足清氣結。鮮鮮擢寒叢，色正香自冽。世人豈不愛，或者隨境別。木落百草黄，獨也壽霜傑。
壽王修齋樞密 石林松 陳著
矯矯千尺强，蒼蒼起層陰。紛紛相投依，百鳥諧春吟。風饕冰雪嚴，誰共歲晚心。獨鶴從何來，徘徊行石林。
題錢靜觀江山萬里圖 陳著
迢迢江山上，萬變紛起伏。中閒崛奇多，忽此入平沃。草對近或遠，來去自鳬鶩。宇宙本來寬，景物常滿目。此意知者誰，煙林有茅屋。
謝國英送苦筍 陳著
直節見初茁，苦心甘自珍。紛紛夏籜中，獨養歲寒身。遣送從山西，衝破赤日塵。揖入生菜筵，氣味酷相親。譬之美人拳，彼獨爲何人。
次韻弟觀用陶元亮歸田園居韻 陳著
麻麥在東阡，桑柘在南陌。鳥飛魚在淵，生意各自適。相逢如相知，非苟旦與夕。此心乃平生，誰能開閒隙。嗟彼何人斯，徒爲形所役。役役本無名，於何見勞績。富貴死之除，清閒終有益。
九月十日鄉人醵飲丹山分韻得地字 陳著
流景赴壑蛇，浮生遷穴蟻。世變茲已極，擾擾欲何事。淡飲養丹田，守口爲福地。常時不出戶，一年兩遊寺。清霜又芳菊，與頭花前醉。里人重斯集，髣髴鄉飲意。敘坐既有倫，交勉言亦至。老成示典刑，少壯修容止。智者勿籠愚，勿以利傷義。實行培本根，餘力及文字。宙宇自顛冥，存古强吾里。扶持復扶持，相與無彼此。酒云酒云乎，淵乎有餘味。
次韻張子開次子試晬 陳著
聞昔甯馨兒，如馬千里馳。或秀如芝蘭，或如飣坐梨。居易生七月，已能指無之。又比令狐楚，五歲善屬辭。是皆非偶爾，陰有造物司。吾黨正氣旺，楊泣墨子悲。誰知世變極，所見及所期。卓哉子張子，不問今何時。種德以種子，愈出而愈奇。元方既及冠，可寶已不貲。經史日研精，甚於渴與饑。百發當百中，善射如由基。亦曰厚自積，王魏不仕隋。再索又得兒，照室光陸離。今朝歲一周，岐嶷傲娥羲。叢珍試初步，動覺應矩規。粲粲文在手，炯炯白在眉。但喜家傳昌，浮機豈終危。宙宇一開泰，扶植須人爲。在外寄藩屏，在朝資棟儀。雖當保抱中，方來事可龜。風埃自澒洞，庭階且燕熙。眼底雙鳳雛，笑唾燕雀卑。而況表獨立，硬脊非韋脂。觀志既有人，一脈如抽絲。作室必肯堂，何患不塈茨。此事真慶事，他事非所怡。我老拙已固，無能說項斯。來詩走風檣，難用蠡管窺。趁筆聊示耳，深愧無精思。
用前人代二子用前韻來謝韻 陳著
蒼蒼本無爲，烏兔爭飛馳。今日爲何日，誰叩和與羲。舉目萬感集，秋風黍離離。人生能幾何，夢境蛛營絲。或以烹自售，變詐如鞅斯。或以舌交戰，縱橫如秦儀。亦或事曠達，蛻形慕安期。不則逃空虛，灰心從闍梨。不曰古聖賢，自有天根基。爲己非爲人，積學如積貲。弗廢一日葺，庶幾百志熙。世遠教法散，有識如退之。試觀訓符讀，道義不以規。貴賤何足云，而乃徒費辭。進學以爲解，詩易分葩奇。安貧以知命，妻兒任寒饑。既而及行藝，顧欲中有司。未忘功名徑，□□荆棘茨。堂堂山斗望，爲論如彼卑。吾師吾孔子，曾子而子思。以至孟軻氏，四書炳蓍龜。君家兩英嗣，珠璧光和隋。元方知自力，閫奧次第窺。既以習語話，行有向學時。光陰電一抹，聖狂幾甚危。百行孝爲本，氣下色愉怡。極而察天地，造端自齊眉。苦語贊義方，一洗時妝脂。勉旃復勉旃，勿重老大悲。還以自警省，就示吾諸兒。
用前人示諸兒韻 陳著
世事紛游塵，薄俗囂鬭鶉。手足誰魯衛，肝膽多越秦。獨君先君子，父事吾先人。我得從之游，義與同胞鈞。上而下四方，相依爲齒脣。閒嘗道病殆，飲食藥餌親。卓卓乎古道，難言但書紳。今及其子交，知愛邁等倫。不曰淡無味，如嗜千里蓴。其子又其孫，秀異良可珍。架有萬牙籤，膝間又循循。功名特土苴，學術要深淳。工夫入細處，力行自忱恂。推而致廣大，直扶天地垠。書積非易□，難欺是蒼旻。不觀冬閉固，發爲青陽春。因知栽者培，根本前人身。萬事風絮盡，盛德修唯湮。契稠無浪語，感舊還酸辛。吾年七十近，不入時材掄。眼昏惟內顧，遑知世妝新。耳聾謝外聞，免飲聒者醇。溪曲五畝園，安受閉戶貧。蔬畦野草徑，月夕清風晨。杖履携諸兒，俯仰時一巡。殘息尚可延，何幸里有仁。豈無泰交期，得輿展轉神。遠業歸後主，我得爲天民。
和單君範古意六首 農 陳著
歲事有豐歉，官稅無減除。誰知山中田，沙土多蒿蔞。秋來倘有成，猶恐纔半租。或其水旱至，不足償耰鋤。嘆息家百畝，無復三代初。妻兒忽相問，明朝飲何如。
和單君範古意六首 圃 陳著
學圃盍如何，先說畦菜法。栽種及天陰，灌溉須雨歇。更欲樹花果，古方難泯滅。不見郭橐駝，纖悉傳以列。於以供釜烹，於以佐杯勺。頗疑魯夫子，却鄙樊遲拙。
和單君範古意六首 樵 陳著
枯者既就拾，濕者亦既束。空此一谷薪，載之可折軸。下山售市價，得糧不能宿。誰知此時心，氣塞口自嘿。安得如買臣，賣薪有時足。
和單君範古意六首 牧 陳著
一笛橫秋風，渺渺心話長。勿效漢卜式，得即不爲亨。當如老甯戚，飯歌不爲狂。驊騮正驕騰，萬里水草場。誰知北海上，嚙雪對天狼。
和單君範古意六首  陳著
莊叟非觀魚，遊戲何有鄉。靈均豈漁者，聊以歌滄浪。超然網罟外，千載名字香。今人志多取，曲鉤有餘殃。魚死心亦死，胡爲不自傷。勿謂得忘筌，未得筌以忘。
和單君範古意六首 獵 陳著
虎投止三跳，氣暴志匪深。人皆望而畏，所宅在崎嶔。時乎出山谷，爪利牙齒森。豈無勉有力，激烈盡殺心。我聞亦一快，細思又沈吟。就然射石者，未必能生擒。
書范景山先丈逸事 陳著
朅來范公亭，聞昔范老子。盛德自有銘，逸事有來紀。如彼沙匯墳，實葬外舅氏。纍纍塚十四，誰計後不祀。懷券售之人，枯骨聽擲棄。公心惻惻然，能忘我先妣。猛捐十倍價，復此不毛地。至今上塚飯，免爲若敖鬼。又如域西山，寸山寸金置。山人已過望，我懷不自已。當公未死時，而適山人死。顧斥眠牛岡，欲葬惟其意。夫先婦隨後，同穴墳隆起。世降俗日薄，安識仁與義。先世未百年，來者已弗記。況于外氏家，代盡子孫事。買山未一刻，賣者不敢視。況容賣主葬，爲人重於己。中心所樂爲，焉有一毫僞。死者豈無知，造物非塊爾。公雖不求報，感應乃常理。後嗣何其賢，相與繼前志。范氏其興乎，吾無閒然矣。
深出贅歸省再往婦氏家 陳著
父子恩愛重，人生別離苦。惟汝善事我，我亦深愛汝。我年今七十，又有多病母。出贅非汝心，事有難直取。寸步安可離，而乃江山阻。憶昨汝歸時，大暑走風雨。身如出水荄，淋瀝带泥滷。弱質又逃病，老懷方免慮。胡爲有力者，夜半負篋去。本自無完衣，轉使時赤露。命窮不可醫，眉攢若爲訴。我心愈惻惻，還送汝行路。奈何其奈何，聽我細分付。出入誰能無，歸期況堪數。遠遊必有方，無愧聖人語。得失亦何常，翕然雲散聚。不見古君子，墮甑甯復顧。賢哉汝婦翁，可以就規矩。瑟琴相好合，更聞汝得婦。足寬父母心，百里在庭戶。謹勿困閒愁，宗事要擔負。